title: Jarmukin pakolaisleiri

text: Hamasin lähdettyä Jarmukista leiri jäi vaille tehokasta poliittista edustusta ja suojelua. Presidentti Bašar al-Assadia tukeva PFLP-GC toi taistelijoita Jarmukin kaduille omien sanojensa mukaan estääkseen Vapaan Syyrian armeijan taistelijoiden soluttautumisen leiriin. Vapaan Syyrian armeija otti kuitenkin haltuunsa osia leiristä ja joulukuussa 2011 Syyrian hallituksen ilmavoimat pommittivat leiriä ensimmäisen kerran. Isis otti haltuunsa suuren osan leiristä vuoden 2015 huhtikuussa taisteltuaan ensin paikallista Aknaf Beit al-Maqdisia ja Vapaan Syyrian armeijaa vastaan. Joidenkin tietojen mukaan Isis toimii Jarmukissa yhteistyössä toisen islamistijärjestö Al-Nusran rintaman kanssa. Pakolaisleirin oloja on kuvailtu epäinhimillisiksi. Ennen Isisin hyökkäystä leirissä oli asunut vielä noin 18 000 asukasta ja hyökkäyksen seurauksena heitä on jäljellä arviolta 6 000-15 000. Palestiinalaisryhmät tekivät vastahyökkäyksen Isisiä vastaan, mutta Isis hallitsi vielä huhtikuussa 2015 noin 40 % leirin alueesta.


title: Jarmukin pakolaisleiri

text: Isis-järjestön hyökkäyksen jälkeen olot leirillä ovat heikentyneet entisestään. Puutteita on ruuasta, puhtaasta vedestä ja terveydenhuollosta. UNRWA:n mukaan elokuussa 2015 leirillä oli myös tavattu lavantautia.


title: Jarmukin pakolaisleiri

text: Yhdistyneet kansakunnat neuvotteli Syyrian hallituksen ja Isis-järjestön taistelijoiden välille sopimuksen, jonka mukaan Isis olisi vetänyt noin 2 000 taistelijaansa leiriltä ja olisi saanut takeet turvallisesta vetäytymisestä Syyrian hallitukselta. Suunnitelmaa lykättiin, kun tarkoitettua vetäytymisreittiä hallinneen kapinallisjärjestö Jaysh al Islamin johtaja Zahran Alloush sai surmansa ilmaiskussa joulukuussa 2015. Vuonna 2018 Syyrian armeija kukisti alueen kapinallisjoukot sotilasoperaatioiden ja kyydityssopimusten avulla. Viimeisenä alueella olivat Isis-järjestön taistelijat, jotka kyyditettiin armeijan ja Isis-järjestön välillä solmitun sopimuksen mukaisesti muualle toukouussa 2018. Jarmukin valtauksen myötä Syyrian armeija hallitsi koko Damaskoksen aluetta.


title: Kalle Kinnunen

text: Kalle Kinnunen (s. 1977 Helsinki) on suomalainen toimittaja, Suomen Kuvalehden elokuvakriitikko ja tietokirjailija. Kinnusen elokuva-artikkeleita ovat julkaisseet myös muun muassa Image ja STT. Hän on mukana suunnittelemassa Rakkautta ja Anarkiaa -festivaalia. Hän kuului yhdeksän vuoden ajan Filmiauran hallitukseen.


title: Kalle Kinnunen

text: Kinnunen on opiskellut Laajasalon opistossa toimittajakurssilla. Hän kiertää eri puolilla maailmaa elokuvajuhlilla haastattelemassa elokuvantekijöitä.


title: Kalle Kinnunen

text: Kinnusen elokuvablogi "Kuvien takaa" pääsi HS-Kuukausiliitteen kymmenen parhaan blogin joukkoon vuonna 2013.


title: Kalle Kinnunen

text: Valtion kirjallisuustoimikunta myönsi Kinnuselle vuonna 2016 Taiteen edistämiskeskuksen kolmivuotisen taidejournalismin apurahan. Kinnunen on Euroopan elokuva-akatemian jäsen.


title: Big Game (kirja)

text: Big Game. Kuinka Hollywood tuotiin Suomeen on elokuvatoimittaja Kalle Kinnusen kirjoittama kirja suomalaisen elokuvan lähihistoriasta. Teoksen julkaisi Johnny Kniga vuonna 2015. Kirjassa Kinnunen käsittelee Jalmari Helanderin ohjaaman "Big Game" -elokuvan valmistumista ja kertoo Helanderin ja tuottaja Petri Jokirannan työstä. Kirjassa esitellään myös muita suomalaisia nuoren sukupolven ohjaajia ja elokuva-alaa yleisemmin.


title: Big Game (kirja)

text: Kirjan idea syntyi Cannesissa elokuvajuhlilla sen jälkeen, kun "Big Game" -elokuvan tuotantoyhtiö oli tiedottanut Samuel L. Jacksonin kiinnittämisestä pääosaan. Tausta-ajatuksena Kinnusella oli ollut jo aiemmin kirjoittaa kirja siitä miten ja miksi Suomessa tehdään elokuvaa. Helanderin elokuva toi siihen havainnollisen lisän. Tekijöiden kanssa hän pääsi yhteisymmärrykseen siitä, ettei kirjasta tulisi tavanomaista "making of" -markkinointivälinettä, vaan hän säilyttäisi journalistisen riippumattomuutensa.


title: Big Game (kirja)

text: Hannu Björkbacka pohti arvostelussaan "Keskipohjanmaassa", että kirja saattaa olla joidenkin makuun ”liian 80-lukulaisen amerikkalaisviihteen lumoissa”, mutta huomautti kuitenkin, että intomielisyys on nykyisin terveemmällä pohjalla kuin 1980-luvulla. Samaan asiaan kiinnitti huomota myös Antti Selkokari "Aamulehdessä", kun hän huomautti, että Kinnusta kiinnostaa erityisesti suomalaisten genreohjaajien tulo kansainvälisiksi nimiksi eikä tämä lähde pohtimaan taide-elokuvantekijöiden läpilyöntiä. Björkbacka totesi kuitenkin tästä Kinnusen ensimmäisestä kirjasta, että ”siinä näkyy sama huolellinen taustoitus kuin hänen muissakin jutuissaan”.


title: Big Game (kirja)

text: Tatu Junni kirjoitti Dome.fi-sivustolla kiittävästi, ettei kyse ole fanikirjasta, vaan kirja kuvaa Helanderin elokuvan ohella laajasti alan yleisiä käytänteitä ja lainalaisuuksia. Kirjassa Kinnunen rohkenee kertoa myös Helanderin virheistä ja kyseenalaistaa tämän ratkaisuja.


title: Big Game (kirja)

text: "Kouvolan Sanomissa" Tuukka Hämäläinen piti Kinnusen tekstiä ”äärimmäisen hallittuna” ja kiitti sitä, että kaikki tekninen sanasto on selitetty auki. Toistostakaan ei ole haittaa, kun kirjaa ei välttämättä lueta suoraviivaisesti alusta loppuun. Hän suosittelee kirjaa muillekin kuin Helanderin faneille: niille, jotka ovat kiinnostuneet elokuvatuotannosta, suomalaisen elokuvan viime aikojen historiasta ja elokuvien maailmasta yleensäkin. Hämäläinen kuitenkin kritisoi paikoittaista tarpeetonta hehkutusta.


title: Big Game (kirja)

text: "Suomen Kuvalehden" sivulla Matti Rämö totesi, että Kinnunen taustoittaa vetävästi, ja huomautti myös, että Kinnunen nostaa esiin usein vähälle huomiolle jäävän tuottajan Petri Jokirannan, jolla on ollut suuri merkitys ohjaajan menestyksessä. Kirja säilöö myös pätkän suomalaista elokuvahistoriaa.


title: Big Game (kirja)

text: "Keskisuomalaisen" arviossa Marko Ahonen kiinnitti huomiota siihen, että kirjan nimestä huolimatta kyseessä ei ole kirja "Big Game" -elokuvan tekemisestä, vaan se on ensisijaisesti Helanderin tarina. Samaa korosti "Helsingin Sanomiin" kirjan arvioinut kuvatoimittaja Jutta Sarhimaa. Hän myös huomautti, että naiset jäävät kirjassa kutakuinkin vaille huomiota vaikka Pirjo Honkasalo on maailmalla tunnetuimpia suomalaisohjaajia.


title: Triaryylimetaanivärit

text: Triaryylimetaanivärit eli trifenyylimetaanivärit ovat trifenyylimetaanin perusrakenteen omaavia väriaineita, joissa on hydroksyyli-, amino- tai sulfonihapposubstituentteja. Niitä voidaan käyttää muun muassa paperien ja tekstiilien värjäykseen. Triaryylimetaanivärit ovat keltaisia, punaisia, violetteja, sisnisiä tai vihreitä väriaineita.


title: Triaryylimetaanivärit

text: Triaryyilmetaanivärit ovat yksiä vanhimpia synteettisesti valmistettuja väriaineita. Niiden valmistus perustui kokeellisiin prosesseihin, ennen kuin niiden rakenteesta oli tietoa. Ensimmäinen teollisesti valmistettu triaryylimetaani on fuksiini, jonka valmistus aloitettiin vuonna 1859. Toisen merkittävän tähän luokkaan kuuluvan väriaineen metyylivioletin valmistus alkoi vuonna 1861. Saksalainen kemisti Wilhelm Michler teki merkittävän keksinnön vuonna 1876 syntetisoidessaan 4,4’-bis(dimetyyliamino)bentsofenonia, jota ruvettiin käyttämään useiden triaryylimetaanivärien synteesin lähtöaineena. Seuraava merkittävä kehitys triaryyliväriaineiden valmistuksessa tapahtui vuonna 1971, kun niiden valmistamiseen kehitettiin katalyyttinen värittömien esiasteiden leukovärien hapetusprosessi värillisiksi yhdisteiksi.


title: Triaryylimetaanivärit

text:
Malakiittivihreävärisarjaan kuuluvien triaryylimetaanivärien rakenteessa on kahdessa fenyylirenkaassa amino- tai substituoitu aminojohdannainen. Aminoryhmät sijaitsevat para-asemassa triaryylimetaanirunkoon nähden. Väriltään ne ovat vihreitä ja sinivihreitä.
Fuksiini-, rosaliini- tai magentasarjan värien rakenteessa on kaikissa kolmessa fenyylirenkaassa joko primäärinen tai sekundäärinen aminosubstituentti. Ne ovat väriltään punaisen ja megantansävyisiä
Metyyliviolettisarjan värit muistuttavat muuten fuksiinisarjan värejä, mutta kaikissa fenyylirenkaissa on tertiäärinen dimetyyliaminosubstituentti. Metyyliviolettivärit ovat violetteja tai magentansävyisiä.


title: Triaryylimetaanivärit

text: Viktoriasinisissä on para-asemassa sijaitseva aminosubstituentti kolmessa aryyliryhmässä, joista kaksi on fenyyliryhmää ja yksi on naftyyliryhmä. Viktoriasinisiin kuuluvat väriaineet ovat sinisiä.


title: Triaryylimetaanivärit

text: Tämän sarjan värit sisältävät vähintään yhden hydroksyyliryhmän.


title: Triaryylimetaanivärit

text: Pääasiassa triaryylimetaanivärejä käytetään paperien, kosmetiikan, lasin ja posliinin värjäykseen sekä mustekynien ja painomusteiden valmistamiseen. Niitä voidaan käyttää myös tekstiilien värjäykseen, mutta niiden ongelmana ovat huono värinpysyvyys varsinkin hypokloriitteja sisältävien valkaisuaineiden kanssa. Monia triaryylimetaanivärejä käytetään myös biologisissa tutkimuksissa solujen värjäämiseen ja pH-indikaattoreina.


title: Chen Zhizhao

text: Chen Zhizhao (s. 14. maaliskuuta 1988 Panyu, Guangdong) on kiinalainen jalkapalloilija, pelipaikaltaan vasen laituri. Hän edustaa Kiinan Superliigassa pelaavaa Beijing Guoania.


title: Chen Zhizhao

text: Zhizhao pelasi vuosina 2012–2013 lainalla Brasilian pääsarjan suurseura Corinthiansissa. Hän pelasi tuona aikana kahdessa sarjaottelussa.


title: Chen Zhizhao

text: Citizen AA


title: Layvin Kurzawa

text: Layvin Kurzawa (s. 4. syyskuuta 1992 Fréjus) on ranskalainen jalkapalloilija, pelipaikaltaan vasen laitapuolustaja. Hän edustaa Ranskan pääsarjassa Ligue 1:ssä pelaavaa Paris Saint-Germainia.


title: Layvin Kurzawa

text: Kurzawa teki ensiesiintymisensä Ranskan pääsarjassa Ligue 1:ssa Monacon joukkueessa 25. syyskuuta 2010, kun joukkue hävisi vierasottelun Lorientille 1–2. Hän pelasi kausina 2010–2011, 2011–2012 ja 2012–2013 enimmäkseen seuran kakkosjoukkueessa, mutta jokaisena kautena myös edustusjoukkueessa. Edustusjoukkueen runkopelaajaksi Kurzawa nousi Monacon noustua takaisin pääsarjaan kaudeksi 2013–2014, jonka aikana hän oli avauskokoonpanossa kaikissa pelaamissaan 28 ottelussa. Monaco sijoittui sarjassa toiseksi.


title: Layvin Kurzawa

text: Ranskan A-maajoukkueessa Kurzawa teki ensiesiintymisensä 14. marraskuuta 2014, kun Ranska kohtasi ystävyysottelsusa Albanian.


title: Layvin Kurzawa

text: Kurzawalla on puolalainen äiti, jolta hän on saanut myös puolalaisen sukunimensä.


title: Työläisten stadion

text: Työläisten stadion on Kiinan pääkaupungissa Pekingissä sijaitseva stadion. Se avattiin vuonna 1959, ja stadionin katsojakapasiteetti on 66 161.


title: Työläisten stadion

text: Vakituisesti stadionia käyttävät Kiinan Superliigassa pelaava jalkapallojoukkue Beijing Guoan, sekä Kiinan jalkapallomaajoukkue. Aiemmin stadionilla järjestettiin myös yleisurheilutapahtumia, jotka sittemmin ovat keskittyneet Pekingin kansalliselle stadionille.


title: Työläisten stadion

text: Vuoden 2008 kesäolympialaisissa osa jalkapallo-otteluista pelattiin Työläisten stadionilla. Aiemmin stadionia suunniteltiin pääareenaksi Kiinan yrittäessä saada vuoden 2000 kesäolympialaiset, jotka lopulta menivät kuitenkin Sydneyyn Australiaan.


title: Työläisten stadion

text: Stadionilla on juostu kolme voimassa olevaa yleisurheilun maailmanennätystä:


title: Dehong

text: Dehong eli Dehongin dai- ja jingpo-kansan autonominen prefektuuri (, pinyin: Déhóng Dǎizú Jǐngpōzú Zìzhìzhōu) on prefektuuri Lounais-Kiinan Yunnanin maakunnan länsiosassa. Prefektuurin pinta-ala on 11 526 neliökilometriä ja väkiluku 1,2 miljoonaa (2010). Dehongin prefektuurin pääkaupunki on 390 000 asukkaan Mang (Mangshi, aiemmalta nimeltään Luxi). Noin puolet väestöstä on han-kiinalaisia, mutta dai- ja jingpo-kansa muodostavat huomattavat vähemmistöt.


title: Dehong

text: Prefektuuri rajoittuu etelässä, lännessä ja pohjoisessa Myanmariin sekä idässä Baoshanin prefektuuriin. Yunnanin maakunnan pääkaupunki Kunming sijaitsee linnuntietä noin 430 kilometriä prefektuurikeskus Mangista itään; maanteitse matka on tuntuvasti pidempi.


title: Dehong

text: Dehongin prefektuurin alueelta on tehty joitain teepensaan kehityshistoriaan liittyviä kasvifossiililöytöjä.


title: Rovaniemen VPK

text: Rovaniemen VPK on Rovaniemellä toimiva vapaaehtoinen palokunta. Palokunta on perustettu vuonna 1900.


title: Rovaniemen VPK

text: Rovaniemen VPK:ssa toimii kolme aktiivista osastoa: "hälytysosasto", "nuoriso-osasto" sekä "soittokunta".


title: Rovaniemen VPK

text: Palokunnan toimitilat sijaitsevat Rovaniemellä Koskikatu 61:ssä.


title: Big Game

text: Big Game tarkoittaa seuraavia:


title: An Lushanin kapina

text: An Lushanin kapina () oli Kiinan Tang-dynastian aikakaudella vuosina 755-763 tapahtunut An Lushanin johtama kapina Tang-dynastiaa vastaan. An Lushan julisti itsensä keisariksi vuonna 755 ja perusti Tang-dynastian kanssa kilpailleen Yan-dynastian. Kapinalliskeisarin titteliä pitivät kapinan aikana An Lushanin jälkeen hänen kolme perillistään. Kapina päättyi lopulta Tang-dynastian voittoon. Kapina synnytti maan uhoista kertovan rikkaan kulttuuriperinteen.


title: An Lushanin kapina

text: Tang-dynastiaa An Lushanin kapinan alkupuolella hallinnut keisari Xuanzong tunnettiin Tang-dynastian kulta-ajan taiteiden ja kirjallisuuden tukijana, mutta myös tuestaan tuolloiselle pääministeri Li Linfulle, jonka poliittiset ja sotilaalliset uudistukset heikensivät keskusvallan otetta levottomista Kiinan luoteisalueista, jotka toimivat sittemmin An Lushanin tukialueina. Ennen Li linfun uudistuksia armeijan sotilaat viljelivät maata viljelykauden ajan ja osallistuivat muuna aikana sotaharjoituksiin ja palvelukseen maan pääkaupungissa. Järjestelmä maksoi valtiolle vain vähän sotilaiden kasvattaessa itse ruuan omiin tarpeisiinsa, sekä toivat palvelukseen omat aseensa ja hevosensa. Uudistuksilla armeijan sotilaat korvattiin kokonaan palkkasotilailla, joiden palkat, ruoka ja varustus jouduttiin nyt maksamaan valtion kassasta. 85 % sotilaista palveli sotilaskuvernöörien alaisuudessa, jotka maksoivat sotilaiden palkat tehden näistä näin uskollisempia itselleen kuin keskushallinnolle.


title: An Lushanin kapina

text: An Lushan oli taustaltaan turkkilais-sogdi. Ennen kapinaansa Lushan toimi keisari Xuanzongin alaisuudessa Pinglun, Fanyangin ja Hebein provinssien sotilaskuvernöörinä.


title: An Lushanin kapina

text: An Lushan julisti itsensä keisariksi ja johti 150 000-200 000 miehen armeijansa etelään Fanyangista eli nykyisen Pekingin alueelta 16. joulukuuta 755. Lushanin joukot katkaisivat nopeasti Tang-dynastian yhteydet taloudellisesti tärkeälle Keisarinkanavalla, joka yhdisti Kiinan pohjois- ja eteläosia. Lushanin joukot valtasivat alkuvuodesta 756 Tang-dynastian itäisen pääkaupunki Luoyangin ja valtasivat vielä samana vuonna varsinaisen pääkaupunki Chang’anin. Keisari Xuanzong pakeni joukkoineen Sichuaniin. Sichuanissa keisarin joukot pakottivat keisarin jalkavaimon Yang Guozhongin tekemään itsemurhan, sillä he pitivät tämän tuhlailevaisuutta kapinan kipinänä. Keisari Xuanzong luovutti asemansa pojalleen Suzongille, joka kapinalliset kukistaakseen pyysi uiguurien apua. An Lushan murhattiin vuonna 757, mutta hänen tilalleen kapinan johtoon nousi ensin hänen poikansa An Qingxu ja hänen jälkeensä yksi Lushanin kenraaleista nimeltä Shi Siming ja sittemmin tämän poika Shi Chaoyi. Sota loppui vuonna 763, jolloin Tang-dynastia salli kapinalliskenraalien säilyttää asemansa sotilaskuvernööreinä.


title: An Lushanin kapina

text: Tang-dynastia selvisi itse kapinasta, mutta kapina heikensi valtiota siinä määrin, ettei se enää siitä toipunut. Keskushallinto joutui hyväksymään luoteisalueiden autonomian ja menetti näin huomattavan osan verotuloistaan. Väestönliikkeet sodan runtelemasta pohjoisesta etelään kasvattivat Kiinan eteläalueiden merkitystä. Kapinan todelliset voittajat olivat tiibetiläiset ja uiguurit. Tang-dynastian vedettyä joukkonsa lähemmäksi pääkaupunkia tiibetiläiset valtasivat maan reuna-alueella sijaitsevat Gansun ja Ningxian maakunnat. Vuonna 760 Tiibetin kuningas Trisong Detsen hyökkäsi Sichuaniin ja vaati vuosittaisia silkkilahjuksia Tang-dynastialta. Vuonna 763 hän hyökkäsi Chang’aniin ja asetti Tang-dynastian valtaistuimelle kruununtavoittelijan. Kiinalaiset maksoivat sittemmin uiguureille kapinallisten ja tiibetiläisten kukistamisesta.


title: FMS (täsmennyssivu)

text: FMS voi tarkoittaa seuraavia:


title: Średnia Krokiew

text: Średnia Krokiew on neljän käytössä olevan ja yhden puretun hyppyrimäen muodostama mäkihyppystadion Zakopanessa Puolassa.


title: Średnia Krokiew

text: Średnia Krokiew stadionilla on järjestetty mäkihypyn veteraanien MM-kilpailut vuosina 1995 ja 2003. Stadionilla järjestetään säännöllisesti kansallisia kilpailuja.


title: Średnia Krokiew

text: Średnia Krokiew rakennetiin vuonna 1950. Rakennetut neljä hyppyrimäkeä olivat K65 Średnia Krokiew im. Bronisława Czecha, Mała Krokiew, Maleńka Krokiew ja Malutka Krokiew.


title: Średnia Krokiew

text: Vuoden 2004 remontissa kolmen suurimman mäen alastulorinteisiin asennettiin muovitus ja Malutka Krokiew purettiin. Malutka Krokiewin korvaavaksi mäeksi rakennettiin saman vuonna muovitettu Adaś, joka nimettiin Adam Małyszin mukaan.


title: Średnia Krokiew

text: Średnia Krokiew im. Bronisława Czecha rakennettiin vuonna 1950, silloin K-piste sijaitsi 65 metrissä. Nykyisin K-piste sijaitsee 85 metrissä ja HS-piste 94 metrissä. Mäen alastulorinteeseen vaihdettiin muovitus vuonna 2004.


title: Średnia Krokiew

text: Średnia Krokiew im. Bronisława Czechassa on järjestetty normaalimäen MM-kilpailut vuonna 1962, talviuniversiadit vuosina 1993 ja 2001 ja mäkihypyn nuorten MM-kilpailut vuonna 2008. Mäestä järjestetään säännöllisesti Continental Cupin osakilpailuja.


title: Średnia Krokiew

text: Mäkihypyn MM-kilpailuissa mäen K-piste sijaitsi 65 metrissä, normaalimäen maailmanmestaruuden voitti norjalainen Toralf Engan.


title: Średnia Krokiew

text: Talviuniversiadeissa mäen K-piste sijaitsi 85 metrissä, Talviuniversiadi mestareiksi ovat hyppänneet vuonna 1993 japanialainen Naoto Itō ja joukkuekilpailussa Itävalta ja vuonna 2001 joukkuekilpailussa Slovenia ja normaalimäessä puolalainen Łukasz Kruczek.


title: Średnia Krokiew

text: Mäkihypyn nuorten MM-kilpailuissa miesten kilpailun voitti saksalainen Andreas Wank, naisten kilpailun voitti itävaltalainen Jacqueline Seifriedsberger ja joukkuekilpailun voitti Saksa joukkueella Felix Schoft, Severin Freund, Pascal Bodmer ja Andreas Wank.


title: Średnia Krokiew

text:
Mäkiennätyksen 94,0 metriä on hypännyt Łukasz Rutkowski.
Naisten mäkiennätyksen 94,0 metriä on hypännyt Daniela Iraschko-Stolz.
Kesämäkiennätyksen 94,5 metriä on hypännyt Tomasz Byrt.
Naisten kesämäkiennätyksen 91,0 metriä on hypännyt Maja Vtič.
Mała Krokiew rakennettiin vuonna 1950. Nykyisin K-piste sijaitsee 65 metrissä ja HS-piste 72 metrissä. Mäen alastulorinteeseen asennettiin muovitus vuonna 2004.


title: Średnia Krokiew

text:
Mäkiennätyksen 73,5 metriä on hypännyt Kamil Stoch.
Naisten mäkiennätyksen 60,0 metriä ovat hypänneet Joanna Szwab ja Dana Vasilica Haralambie.
Kesämäkiennätyksen 68,5 metriä on hypännyt Klemens Murańka.
Naisten kesämäkiennätyksen 57,5 metriä on hypännyt Coline Mattel.
Maleńka Krokiew rakennettiin vuonna 1950. Nykyisin K-piste sijaitsee 35 metrissä ja HS-piste 38 metrissä. Mäen alastulorinteeseen asennettiin muovitus vuonna 2004.


title: Średnia Krokiew

text:
Mäkiennätyksen 39,5 metriä on hypännyt Paweł Słowiok.
Naisten mäkiennätyksen 32,5 metriä on hypännyt Kamila Karpiel.
Malutka Krokiew rakennettiin vuonna 1950. Malutka Krokiewin K-piste sijaitsi 30 metrissä. Malutka Krokiew purettiin vuonna 2004, mäessä ei ollut muovitusta.


title: Średnia Krokiew

text:
Mäkiennätyksen 24,5 metriä hyppäsi Odd Aarnes.
Adaś rakennettiin muovitettuna vuonna 2004. Mäen K-piste sijaitsee 15 metrissä ja HS-piste 18 metrissä. Adaś on nimetty Adam Małyszin mukaan.


title: Średnia Krokiew

text:
Mäkiennätyksen 18,5 metriä on hypännyt Dawid Jarząbek.
Kesämäkiennätyksen 16,5 metriä on hypännyt Krystian Karpiel.


title: Haukilammi (Tammelan Vehmaankulma)

text: Haukilammi on Kanta-Hämeessä Tammelassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Haukilammi (Tammelan Vehmaankulma)

text: Järven pinta-ala on 5,1 hehtaaria ja sen pituus on 450 metriä ja leveys 250 metriä. Siihen laskee kymmenen suo-ojaa, joista yksi muuttuu Marjasuolla 2,4 kilometriä pitkäksi Haukilamminojaksi, joka laskee Pääjärveen Kynnysharjun itäpuolelle.


title: Haukilammi (Tammelan Vehmaankulma)

text: Järven rantaviiva on 1,4 kilometriä pitkä ja sen ranta on pääosin suomaata, jota ympäröi moreenipohjainen metsämaasto. Järven itäpuolella kulkee pitkittäisharju, joka kuuluu Kaartjärveltä asti ja Pääjärvellä Kynnysharjuna jatkuvaan harjujaksoon. Järven laskuoja virtaa sen poikki ennen kääntymistään Pääjärveä kohti.


title: Haukilammi (Tammelan Vehmaankulma)

text: Vuoden 1855−1856 Kalmbergin kartastossa järven nimi kirjoitettiin "Hahuklampi", mikä lienee kirjoitusvirhe.


title: Peter Skellern

text: Peter Skellern (14. maaliskuuta 1947 – 17. helmikuuta 2017) oli englantilainen laulaja-lauluntekijä ja pianisti.


title: Peter Skellern

text: Peter Skellern syntyi Buryssa Lancashiressa. Hän kävi Derby High Schoolia Suur-Manchesterissa ja opiskeli pianonsoittoa Lontoossa Guildhallin musiikki- ja draamakoulussa. Myöhemmin hän vaikutti popyhtyeissä Harlem ja March Hare. Varhaisvuosinaan hän myös soitti urkuja Pyhän Mikaelin kirkossa Boltonissa.


title: Peter Skellern

text: Vuonna 1972 Skellern sai ensimmäisen hittinsä laululla "You’re a Lady". Britannian singlelistalla se nousi sijalle kolme ja Yhdysvalloissa sen sijoitus "Billboardin" Hot 100 -listalla oli 50. Levyllä oli mukana The Congregation -kuoro, joka oli aikaisemmin levyttänyt hitin "Softly Whispering I Love You".


title: Peter Skellern

text: Ranskassa laulusta teki tuoreeltaan oman versionsa folklaulaja Hugues Aufray nimellä "Vous ma lady". Duettoparina kappaleen tulkitsivat Brigitte Bardot ja Laurent Vergezin. Heidän versionsa julkaistiin 3. tammikuuta 1973.


title: Peter Skellern

text: Skellern menestyi kolme vuotta myöhemmin kappaleella "Hold on to Love", joka saavutti kotimaassaan Top 40 -listalla sijaluvun 14. Hän lauloi myös TV-sarjan "Billy Liar" nimikkokappaleen. 1970-luvulla hän työskenteli kolmen vuoden ajan BBC Radio 4:n "Stop the Week" -ohjelmassa. Kappale "Too Much I’m in Love" soi radiossa, mutta ei noussut myyntilistalle.


title: Peter Skellern

text: Vuonna 1978 Skellernillä oli pieni hitti 1930-luvun laululla "Love is the Sweetest Thing" (taustalla oli Grimethorpe Colliery Band), ja hän sai Music Trades Associationin palkinnon parhaasta "middle of the road" -tyylisestä laulusta.


title: Peter Skellern

text: Vuonna 1981 hän kirjoitti, sävelsi ja esitti musiikkia BBC:n musiikkipitoisessa sarjassa "Happy Endings". Kaksi vuotta myöhemmin hän isännöi televisiossa "Private Lives" -keskusteluohjelmaa. Hän sanoitti laulun "One More Kiss, Dear" vuoden 1982 elokuvaan "Blade Runner". Vuonna 1984 Skellern esitti tunnuslaulun London Weekend Televisionin sarjassa "Me and My Girl". Samana vuonna hän perusti yhtyeen nimeltään Oasis yhdessä sellisti Julian Lloyd Webberin ja Mary Hopkinin kanssa. Ryhmä julkaisi nimisensä albumin vuonna 1984 Warner Bros. Records -merkillä. Levy myi hopeaa. He esiintyivät myös televisiossa, mutta suunniteltu konserttikiertue peruuntui Mary Hopkinin sairastuttua.


title: Peter Skellern

text: Vuonna 1987 Skellern kirjoitti ja esitti teemamusiikin ja -laulun Yorkshire Televisionin sarjaan "Flying Lady".


title: Peter Skellern

text: Skellern näytteli Carter Brandonia BBC:n radiolle sovittamassa Peter Tinniswoodin kirjoittamassa tarinassa "Uncle Mort’s North Country". Tuottajana toimi Pete Atkin.


title: Peter Skellern

text: Skellern on tehnyt yhteistyötä Richard Stilgoen kanssa kabaree- ja musikaalikomedioissa – tuloksena muun muassa sellainen koominen laulu kuin "Joyce the Librarian". He ovat julkaisseet kolme live-albumia: "A Quiet Night Out", "By the Wey" ja "Who Plays Wins".


title: Peter Skellern

text: 2000-luvulla Skellern on kirjoittanut kuoromusiikkia. "Waiting for the Word" sai ensiesityksensä BBC:n "Songs of Praise" -ohjelmassa 19. elokuuta 2001. Tämän lisäksi voidaan mainita teokset "Six Simple Carols" ja "The Nativity Cantata". Jälkimmäisen Skellern teki Hemel Hempsteadin Aeolian Singers -kuorolle. Kuoro esitti teoksen ensi kerran vuonna 2004 ja teos on sittemmin levytetty.


title: Peter Skellern

text: Skellern oli naimisissa ja hänellä on kaksi lasta.


title: Peter Skellern

text: Skellern kuoli aivokasvaimeen 69-vuotiaana 17. helmikuuta 2017.


title: Pikkulammi (Tammelan Pääjärvi)

text: Pikkulammi on Kanta-Hämeessä Tammelassa oleva lampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Pikkulammi (Tammelan Pääjärvi)

text: Lammen pituus on 100 metriä ja leveys 60 metriä. Siihen laskee suo-oja ja siitä laskee 1,1 kilometriä pitkä laskuoja, joka yhtyy Jokiniitunjokeen ennen sen laskemista Pääjärveen. Se sijaitsee moreenipohjaisella metsäalueella. Lammen rannat kuuluvat pieneen suohon ja ne ovat rakentamattomia. Lähin metsäautotie kulkee 200 metrin päässä. Tammelan ja Hämeenlinnan välinen raja sijaitsee 650 metrin etäisyydellä.


title: Aseveljeys

text: Aseveljeys on ihmissuhde ja siihen liittyvä yhteenkuuluvuuden tunne, asevelihenki, joka syntyy ja vallitsee osapuolten välillä eri tavoin jaetun sotakokemuksen, erityisesti rintamakokemuksen, perusteella. Aseveljeyden osapuolet ovat siis pääsääntöisesti sotilaita. Heitä kutsutaan aseveljiksi. Aseveljeys on sosiaalinen ilmiö, johon yleensä liitetään yhteenkuuluvuus, keskinäinen luottamus ja auttaminen. Suppeimmillaan aseveljeys vallitsee taistelijaparin kesken. Aseveljeys voi myös vähentää sosiaalisia eroja esimerkiksi ikä- tai yhteiskuntaluokkien edustajien välillä. Laajemmin ymmärrettynä kyse voi olla kokonaisten sodan kokeneiden ikäluokkien yhteenkuuluvuuden tunteesta. Aseveljeys-sanaa käytetään myös valtioiden sodanaikaisesta liittolaisuudesta puhuttaessa.


title: Aseveljeys

text: Samaan joukko-osastoon kuuluvat saattoivat vahvistaa yhteenkuuluvuuden tunnettaan suunnittelemalla ja ottamalla käyttöön erityisiä "asevelimerkkejä".


title: Aseveljeys

text: Käsitteitä aseveljeys ja asevelihenki on alettu Suomessa viimeistään talvi- ja jatkosodan jälkeen käyttää myös ironisessa merkityksessä. Väinö Linnan romaanissa "Tuntematon sotilas" sotamies Rahikainen osoittaa Riitaojalle, missä hänen aseveljen auttamishalunsa rajat kulkevat: "Lopulta täytyi Rahikaisen ottaa Riitaojan kiväärikin, sillä mies ei muuten kyennyt jatkamaan. Siitä huolimatta Rahikainen ei malttanut olla sanomatta: - Koitahan, jos saisit voatteesi kulukemaan. Miulla tuo asevelihenki ei ennää niijen kantamiseen riitä." Suomalaisessa sotilasslangissa on käytetty sanaa "asevelikorjaamo" tarkoittamaan sotasairaalaa ja sodan jälkeen varuskuntasairaalaa.


title: Aseveljeys

text: Sotaveteraanien keskinäistä ja erityisesti sotainvalideihin kohdistunutta auttamistoimintaa on kutsuttu asevelityöksi. Sanat aseveljeys ja aseveli esiintyvät lukuisien veteraanijärjestöjen ja niiden toimintamuotojen, kuten julkaisujen nimissä. Vaasan kaupunginosa Asevelikylä on saanut nimensä aseveljeydestä.


title: Pikku-Poikamo

text: Pikku-Poikamo eli Poikamonlammi on Kanta-Hämeessä Lopella oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Pikku-Poikamo

text: Järven pinta-ala on 1,5 hehtaaria ja sen pituus on 200 metriä (300 metriä, jos otetaan mukaan umpeenkasvanut haara) ja leveys 100 metriä. Siihen laskee kaksi suo-ojaa, joista toinen tuo Pajasuon vettä. Järven luusua sijaitsee järven länsirannalla umpeenkasvaneen pään kärjessä, josta saa alkuunsa 80 metriä pitkä laskuoja Pääjärven Poikamolahteen.


title: Pikku-Poikamo

text: Järven rantaviiva on 0,74 kilometriä pitkä ja sen ranta on pääosin moreenipohjaista metsämaastoa. Järven eteläranta on soistunut ja pohjoisranta päättyy Kynnysharjun tytärharjun rinteeseen. Rannat ovat rakentamattomia eikä sinne johda tietä.


title: Pikku-Poikamo

text: Pikku-Poikamon historia on kytköksissä Pääjärven luonnonhistoriaan. Jääkauden loppuvaiheessa mannerjäätikön reuna päättyi näillä seuduilla suoraan mereen, joka oli eräs Itämeren suolainen Yoldiameren vaihe. Ilmaston lämpenevä trendi kuitenkin keskeytyi kylmyyskauteen, jonka seurauksena reunan sulaminen hidastui ja liukuva mannerjäätikkö työntyi talvisin uudestaan eteenpäin. Tämä tapahtui täällä noin 11 400−11 300 vuotta sitten. Kesien sulaminen ja talvien työntyminen olivat sata vuotta tasapainossa keskenään ja aiheuttivat reunan edestakaisen liikkeen Tammelan seuduilla. Tämä liike höyläsi maastoon painauman, johon Pääjärvi myöhemmin syntyi. Samalla jäätikön kuljettama maa-aines kasaantui järven kaakkoispuolelle muodostaen yhden jakson pitkästä Kolmannesta Salpausselästä. Maaston moreenipinta peittyi sandurin hiekasta ja sorasta, mikä selittää Pikku-Poikamion lähiympäristön. Sandurin päällä risteilee jäätikköjokien muodostamia pitkittäisharjuja, joiden väliin jäi painaumia esimerkiksi soraan hautautuneiden jäälohkareiden sulamisen vuoksi. Näitä supiksi kutsuttuja painaumia on alueella runsaasti. Osa supista sijaitsee jopa harjun päällä ja niitä kutsutaan harjusupiksi. On tosin tutkimatta, mutta varsin todennäköistä, että Pikku-Poikamo ja osa Kynnysharjun lähellä olevista muista lammista olisi suppien pohjalle muodostuneita lampia.


title: Pikku-Poikamo

text: Muita samalla alueella olevia ja samassa yhteydessä muodostuneita pieni järviä ovat muun muassa Kirppulammi, Pitkälammi, Mulkolammi ja Ruoholammi. Nämä kuuluvat kaikki Pääjärven alueeseen.


title: Ruokahissi

text: Ruokahissi on hissimäinen kuljetusväline, jolla kuljetetaan ruokaa kerrosten välissä. Ruokahissiä käytetään esimerkiksi hotelleissa ja ravintoloissa.


title: Kirppulammi (Loppi)

text: Kirppulammi on Kanta-Hämeessä Lopella oleva lampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Kirppulammi (Loppi)

text: Lammen halkaisija on 60 metriä ja se sijaitsee Kynnysharjun harjanteessa olevassa kuopassa. Tällaiset kuopat ovat yleensä suppia, jotka saavat osan vedestään harjun korkealla olevasta pohjavedestä. Alueella on runsaasti suppia ja lähin tutkimalla supaksi todettu painauma on viereinen noin 100 metrin päässä oleva painauma ja toiseksi lähin on 180 metrin päässä oleva kahden lammen väliin jäävä painauma. Lampi on rakentamaton ja sen vierestä kulkee metsäautotie Kynnysniemelle.


title: Kirppulammi (Loppi)

text: Kirppulammin synty tapahtui samoissa olosuhteissa kuin Pikku-Poikamolla, jonka yhteydessä on selostettu sen syntytapa.


title: Tuohikotin kirkko

text: Tuohikotin kirkko on rakennusmestari Anton Lehdon suunnittelema puukirkko, joka rakennettiin nykyisin Kouvolaan kuuluvan Valkealan Tuohikotin kylään. Rakennus kustannettiin paikallisen rukoushuoneyhdistyksen saamilla lahjoituksilla ja seurakunnan tuella ja vihittiin käyttöön 24. lokakuuta 1926. Alttaritaulun "Jeesus Getsemanessa" maalasi rovasti, kansanedustaja Arvi Malmivaara. Kirkon esineistön, tekstiilit ja kirkonkellot ovat lahjoittaneet alueen ompeluseurat. Kirkossa on istumapaikkoja 320 hengelle. Kirkon 7-äänikertaiset urut on valmistanut Kangasalan urkutehdas 1960. Kirkossa toimi pappi vuodesta 1945 vuoteen 1975, papin asuntosiipi on sittemmin muutettu kirkon sivusaliksi ja kerhotiloiksi. Kirkkoa on korjattu 2000-luvulla, pääosin kylän talkoovoimin.


title: Peter Wilson

text: Peter Robert Russell Wilson, MBE (s. 15. syyskuuta 1986 Dorchester) on uransa jo päättänyt brittiläinen kaksoistrap-ampuja ja olympiavoittaja. Wilson on 198 senttimetriä pitkä ja painaa 90 kilogrammaa.


title: Peter Wilson

text: Wilson saavutti kaksoistrapin olympiakultaa vuoden 2012 kesäolympialaisista Lontoosta yhteispisteillä 188. EM-kilpailuista Wilson on saavuttanut aikuisten EM-hopeaa kaksoistrapista vuodelta 2010 Kazanista. Lisäksi hänellä on poikien kaksoistrapin EM-kulta vuodelta 2006. Maailmancupissa Wilson saavutti kolme osakilpailuvoittoa sekä yhden kakkossijan.


title: Peter Wilson

text: Wilson sai brittiläisen imperiumin ritarikunnan jäsenen (MBE) arvon uutenavuotena 2013. Lokakuussa 2014 Wilson ilmoitti päättävänsä uransa ja keskittyvänsä valmentamiseen ja yksityiselämäänsä. Wilsonin valmentajana toimi kaksoistrapin olympiavoittaja Ahmed Al Maktoum.


title: Anders Golding

text: Anders Golding (s. 12. toukokuuta 1984 Aalborg) on tanskalainen skeet-ampuja ja olympiamitalisti. 186 senttimetriä pitkä ja 95 kilogrammaa painava Golding edustaa Jetsmark-seuraa.


title: Anders Golding

text: Golding saavutti skeetin olympiahopeaa vuoden 2012 kesäolympialaisissa Lontoossa. Kultaa tuossa kilpailussa saavutti Yhdysvaltain Vincent Hancock. Vuoden 2008 kesäolympialaisissa Pekingissä hän oli 25:s. MM-kilpailuista Goldingin paras sijoitus on vuodelta 2005. EM-kilpailuista hän on saavuttanut kaksi poikien skeetin hopeaa vuosilta 2001 ja 2004. Vuonna 2012 Golding voitti ammunnan maailmancupin finaalin ja vuonna 2010 hän oli siinä toinen. Goldingilla on yksi maailmancupin osakilpailuvoitto.


title: Anders Golding

text: Ammatiltaan Golding on puuseppä. Hänen skeet-valmentajanaan toimii Pietro Genga.


title: Macaon historia

text: Macaon historian voidaan katsoa alkavan siitä, kun portugalilaiset saapuivat Macaoon 1500-luvulla, ja he saivat 1558 Kiinalta luvan kauppatukikohdan perustamiseen Macaon niemimaalle. Vuotta pidetään portugalilaisen Macaon perustamisvuotena. Portugalilaiset nimesivät alueen Macaoksi, sataman vierellä sijainneen merenjumalatar A-Mán temppelin mukaan.


title: Macaon historia

text: Macao oli portugalilaisten merkittävä kauppatukikohta, ja sen kautta kulkivat kauppareitit muualle Aasiaan. 1800-luvulla britit perustivat Hongkongin Macaon viereen ja Macao menetti asemansa alueen tärkeimpänä kauppapaikkana ja alkoi taantua. Portugali luovutti Macaon takaisin Kiinalle vuonna 1999, jolloin alueesta tehtiin Kiinan erityishallintoalue. Kiinan hallinnassa Macaosta tuli kiinalaisten turistikohde.


title: Macaon historia

text: Macaon alueen esihistoriasta ei tiedetä paljoa, eikä alueella ole oletettavasti ollut merkittävää roolia Kiinan historiassa. Macaon alue alkoi yhdentyä osaksi muuta Kiinaa Qin-dynastian aikana, toisella vuosisadalla ennen ajanlaskun alkua. Macaon alueesta on säilynyt vain vähän tietoa ennen Song-dynastian loppupuolta, 1100-lukua. Song-dynastian kukistumisen jälkeen Macaon alueelle muutti kiinalaisväestöä Guangdongin ja Fujianin maakuntien alueelta. Seuraavat alueelle tulleet asukkaat kuuluivat hoklokansaan, ja he muuttivat seudulle 1300-luvulla.


title: Macaon historia

text: Väestön lisääntyessä Ming-dynastian aikana alueen puolustusta vahvistettiin, ja vuonna 1488 rakennettiin Macaon niemimaan eteläkärkeen A-Mán temppeli, kalastajien palvoman meren jumalattaren Mazun kunniaksi. Temppeli on Macaon vanhin rakennus ja nykyisin merkittävä turistinähtävyys. Myös alueen nimi juontuu Mazu (Má) jumalattaresta, portugalilaisten suussa nimeksi vakiintui lopulta Macao.


title: Macaon historia

text: Portugalilaiset olivat ensimmäiset eurooppalaiset, jotka laajensivat valtaansa Aasiaan. Löytöretkeilijä Vasco da Gama purjehti ensimmäisenä eurooppalaisena Hyväntoivonniemen ympäri Euroopasta Intiaan vuonna 1498. Portugalilaiset saapuivat alueelle, jossa arabialaiset, intialaiset ja malaijit olivat käyneet kauppaa jo vuosisatoja. Turvatakseen valtansa alueella portugalilaiset valloittivat 1510 Afonso de Albuquerquen johdolla Intian länsirannikolta Goan tukikohdakseen ja seuraavana vuonna Malakan niemimaalta Malakan sulttaanikunnan. Malakan valloituksen jälkeen portugalilaiset jatkoivat matkaansa Molukkien Maustesaarille ja Kiinan etelärannikolle.


title: Macaon historia

text:
Portugalilaiset pyrkivät luomaan kauppayhteyksiä Japanin ja Kiinan suuntaan ja alkoivat suunnitella asemapaikan hankkimista myös Etelä-Kiinan rannikkoseudulta. Ensimmäinen meritien Macaoon löytänyt oli portugalilainen Jorge Álvares, vaikka hänen ei tiedetä varmasti käyneen fyysisesti Macaolla. Häntä seurasi syksyllä 1517 Portugalin kuninkaan Emanuel I:n lähetystö, joka saapui Tomé Piresin johdolla Kantonin edustalle solmimaan kauppasuhteita kiinalaisten kanssa. Vuonna 1520 valtuusto saapui Pekingiin vahvistamaan kauppayhteyksiä, mutta huonolla menestyksellä. Kiinalaiset olivat kieltäneet kaiken kaupan Kiinan ja Portugalin välillä maan vesillä. Kiinan Ming-dynastian keisari ei hyväksynyt sitä, että portugalilaiset olivat valloittaneet Malakan, ja hän vaati vallan palauttamista takaisin Malakan sulttaanille, sillä Malakan sulttaanikunta oli ollut Kiinan keisarin suojeluksessa ja kiinalaiset pitivät Malakkaa omana vasallivaltionaan. Portugalilaisia syytettiin myös hyökkäyksistä kiinalaisaluksia vastaan. Paluumatkalla Pekingistä kiinalaiset vangitsivat Piresin, joka kuoli vankeudessa Kantonissa vuonna 1524.
Portugalilaiset jatkoivat kaupankäyntiä Macaon ja Ningbon läheisyydessä, joihin he perustivat tukikohtansa. Kiinalaiset tuhosivat portugalin Ningbon tukikohdan vuonna 1548, mutta tämä ei lopettanut portugalilaisten harjoittamaa Kiinan kauppaa. Portugalilaiset perustivat Ningbon tukikohdan tuhoutumisen jälkeen uuden tukikohdan Sanchuangiin, Macaosta lounaaseen. 1550-luvulla Kiinan keisari myönsi lopulta portugalilaisille oikeuden käydä kauppaa Kantonissa, ja portugalilaiset neuvottelivat kauppatukikohdan perustamisesta Guangdongin maakuntaan. Sanchuang osoittautui kuitenkin epäsuotuisaksi paikaksi, ja portugalilaiset saivat oikeuden käyttää myös Macaota tavaroiden varastoimiseen. Siitä tuli vuonna 1557 pysyvä portugalilaisten tukikohta. Vuonna 1573 kiinalaiset perustivat Helmijoen varrelle oman tukikohtansa, nykyisen Zhongsanin kaupungin alueelle, mikä rajasi portugalilaisten Macaon alueen Macaon niemimaalle ja sen ympärillä oleville saarille.


title: Macaon historia

text: Portugalilaiset eivät kuitenkaan saaneet Macaota hallintaansa vastikkeetta, vaan he maksoivat alueesta vuokraa Kiinan keisarille. Kiinalaiset hyötyivät portugalilaisten läsnäolosta myös siten, että portugalilaiset tarjosivat Kiinan rannikolle suojaa merirosvousta vastaan, mikä sai kiinalaiset hyväksymään portugalilaiset maan etelärannikolla. Historioitsijoilla ei ole kuitenkaan yksimielisyyttä Macaon tukikohdan perustamisen vaiheista.


title: Macaon historia

text: Macaosta kehittyi portugalilaisille nopeasti tärkeä kauppatukikohta, sen kautta kulkivat tärkeät kauppareitit muualle Aasiaan. Tuottoisinta Macaon portugalilaisille oli 1600-luvun alkuvuosikymmeninä kauppa Japanin kanssa. 1600-luvulla portugalilaisten lisäksi Kaakkois-Aasian markkinoille pyrkivät myös espanjalaiset ja hollantilaiset, sekä kiinalaiset ja japanilaiset. Hollantilaiset valloittivat portugalin Malakan 1641, mikä oli yhtenä syynä portugalilaisten valta-aseman heikkenemiseen. Vuosina 1580–1640 Portugali kuului Iberian unioniin, kun Espanjan kuningas Filip II hallitsi myös Portugalia. Macaon portugalilaiset saivat tiedon asiasta vasta vuonna 1582, kun espanjalaisten hallitsemasta Manilasta saapui lähetystö Macaoon. Maiden yhdistyminen huolestutti Macaon kauppiaita, sillä he halusivat suojella etujaan Kiinan-kaupassa. Manilan espanjalaiskauppiaat taas kadehtivat Macaon ja Japanin välistä kauppaa, ja Manilassa pohdittiin Macaon hävittämistä. Espanjalaiset eivät myöskään pitäneet siitä, että Macao maksoi veroja Kiinaan eikä Espanjaan. Espanjalaiset eivät kuitenkaan koskaan hyökänneet Macaoon, sillä portugalilaisille ja espanjalaisille oli tärkeämpää liittoutua hollantilaisia vastaan. Hollantilaiset yrittivät 1600-luvun alussa valloittaa Macaon, mutta hyökkäykset torjuttiin.


title: Macaon historia

text: Macaon asukasluku oli 1560-luvulla portugalilaisten saapuessa noin 5 000, ja väkiluku nelinkertaistui parissa sadassa vuodessa. Macaon väestö koostui pääosin kiinalaisista ja portugalilaisista. Portugalilaisten kronikoiden mukaan Macaossa oli vuonna 1637 noin 850 portugalilaista. Lisäksi Macaossa oli Intiasta, Kaakkois-Aasiasta ja Afrikasta tuotuja työläisiä, palvelijoita, orjia ja rakastajattaria. Eurooppalaisväestö muodosti Macaon yläluokan. Kiinalaiset toimivat Macaossa työläisinä, palvelijoina, kalastajina ja kauppiaina. Portugalilaiset rajoittivat kiinalaisten oleskelua kaupungissa, ja vasta 1800-luvun alussa kiinalaiset pitivät itseään osana Macaon väestöä. Portugalilaiset ja kiinalaiset eivät juuri olleet kaupankäynnin ulkopuolella tekemisissä toistensa kanssa, mutta siitä huolimatta väestöryhmät myös sekoittuivat ja syntyi macaolaisiksi kutsuttu väestönosa.


title: Macaon historia

text: Ensimmäisten portugalilaisten mukana Macaoon saapui myös katolilaisia lähetyssaarnaajia. Alkuun he olivat Ignatius Loyolan johtaman jesuiittaveljeskunnan jäseniä. Espanjalainen Francisco Xavier levitti kristinuskoa Goalla, Malakassa ja Maustesaarilla, ja hänen esimerkkiään seuraten portugalilaiset lähetystyöntekijät tekivät Macaosta tukikohtansa, josta kristinuskoa levitettiin Kiinaan, Japaniin ja Vietnamiin. Macaoon perustettiin paavi Gregorius XIII:n aikana vuonna 1575 myös katolinen piispanistuin. Macaon jesuiittojen ja katolisen kirkon vaikutus oli vahvasti mukana portugalilaisen Macaon kulttuurissa. 1600-luvun alussa rakennettiin Pyhän Dominicuksen kirkko ja 1627 Pyhän Paavalin kirkko. Pyhän Paavalin kirkon rauniot ovat nykyisin Macaon kuuluisin turistinähtävyys.


title: Macaon historia

text: Hollantilaisten ja brittien tulo Aasiaan heikensi portugalilaisten Macaon asemaa alueen kaupallisena keskuksena 1600- ja 1700-luvulla. Erityisesti brittien Macaon naapuriin perustama Hongkong kasvoi nopeasti Macaon ohi alueen tärkeimmäksi kauppapaikaksi. Macaon kauppa sai kuitenkin myös oman osansa Hongkongin vilkkaasta kaupankäynnistä, ja Macaon kauppiaat osallistuivat Intiasta saatavan oopiumin kauppaamiseen kiinalaisille. Huumekauppa laajensi portugalilaisten kauppayhteyksiä Intian suuntaan, mutta Macaon suuruuden ajat olivat Hongkongin kasvamisen myötä ohitse.


title: Macaon historia

text: 1800-luvun alussa Napoleonin sodat saivat Iso-Britannian ja Portugalin liittoutumaan Ranskaa vastaan. Ranska valtasi Portugalin vuonna 1809, ja brittiläiset suunnittelivat Macaon valloitusta sillä verukkeella, etteivät ranskalaiset saisi sitä haltuunsa. Kiinalaiset vastustivat brittien aikeita, sillä heidän mukaansa Macao oli osa Kiinan alueita, joista Portugali vain maksoi vuokraa. Britit pelkäsivät Macaon valtaamisen aiheuttavan ongelmia Kiinan-kaupalle, ja Macao säilyi Portugalilla.


title: Macaon historia

text: Hongkongin kupeessa sijaitseva Macao kehittyi 1800-luvulla kiinalaisten kulien värväys- ja välityspaikaksi. Macao ja Hongkong sijaitsivat lähellä valtavia työvoimavarantoja, ja kaupungit tarjosivat suojapaikan työläisille, jotka odottivat kuljetusta pois Kiinasta. Macaon kulikaupan suurimmat päätesatamat olivat Perussa ja Kuubassa. Macaossa kulikauppa työllisti satoja kiinalaisia, mutta toimintaa hallitsivat ulkomaalaiset. Kulikauppa ja kulien asema oli monesti epäinhimillistä, ja monet työläiset olivat kidnappausten kohteita ja joutuivat kaupattavaksi. Kulikauppa muistutti monelta osin afrikkalaisten orjakauppaa. Portugali kielsi orjakaupan alueillaan vuonna 1856, mutta kulikauppaa säädös ei lopettanut. Kulikauppa vahingoitti portugalilaisten mainetta ja suhteita Kiinaan.


title: Macaon historia

text: Oopiumin ja kulien lisäksi kauppaa käytiin Macaossa myös silkillä ja teellä, jotka muodostivat maan viennistä suuren osan. 1800-luvun puolivälistä lähtien vienti oli jo siirtynyt suurimmaksi osaksi kiinalaisten haltuun. Macaon teen vienti Eurooppaan siirtyi suureksi osaksi Hongkongiin, ja 1800-luvun loppupuoliskolla myös kulikauppa väheni, mikä ajoi Macaota taloudelliseen alamäkeen. Portugali myös yhdisti Macaon ja Kaakkois-Aasian siirtomaansa Itä-Timorin yhdeksi provinssiksi 1844, jolloin Macao joutui avustamaan köyhempää Itä-Timoria.


title: Macaon historia

text: Hallinnolliset kysymykset nousivat esiin 1800-luvulla. Hongkongia hallinneet britit kyseenalaistivat oopiumisotien aikana Portugalin vallan, sillä brittien näkemyksen mukaan Macao oli kiinalaisaluetta. Portugalilaisten mukaan taas kiinalaisilla ei ollut sanavaltaa Macaossa, vaikka Portugali maksoi vuosittain vuokraa Kiinalle. Vuonna 1846 Macaon kuvernööriksi noussut João Maria Ferreira do Amaral lopetti vuokranmaksun. Hänen tehtävänään oli vahvistaa Portugalin suvereniteettia Macaossa. Hänen toimensa aiheuttivat suuttumusta kiinalaisväestössä, sillä Amaral muun muassa määräsi kiinalaiset maksamaan veroja, uudisti tullipolitiikkaa ja laajensi Macaon aluetta lähisaarille. Jännitteet Kiinan ja Portugalin Macaon välillä kasvoivat. Jännitteet johtivat siihen, että Amaral salamurhattiin vuonna 1849. Amaralin salamurhaa seurasi lyhyt aseellinen selkkaus, jossa portugalilaiset kukistivat muutaman sadan kiinalaisen kapinan.


title: Macaon historia

text: 1800-luvun lopulla Portugali pyrki vahvistamaan valtansa Macaossa neuvotteluteitse. Vuonna 1888 Portugali ja Kiina allekirjoittivat Pekingissä sopimuksen, jonka mukaan Portugali sai hallintaansa Macaon ja sen lähisaaret. Macaon ja Kiinan välinen tarkka rajalinja jäi kuitenkin määrittämättä.


title: Macaon historia

text: 1900-luvun alkupuoliskolla Macaoon vaikuttivat emämaa Portugalin sekä Kiinan ja Hongkongin poliittiset mullistukset. Kantonista ja Hongkongista levisi Macaoon Guomindangin ja kommunistien valtataistelu. Portugalissa valtataistelua taas käytiin monarkian kannattajien ja tasavaltalaisten välillä. Sijaintiensa ansiosta Hongkong ja Macao tarjosivat turvapaikan kiinalaisille poliittisille pakolaisille. Muun muassa Kiinan vallankumousjohtaja Sun Yat-sen toimi myös Macaosta käsin. Kiinan Qing-dynastian johtajat yrittivät painostaa Portugalia estämään Sunin toiminnan Macaossa.


title: Macaon historia

text: Qing-hallinto kukistui vuoden 1911 vallankumouksen jälkeen, jolloin Macaoon pakeni Kiinan puolelta noin kymmenentuhatta pakolaista. Kiinan tasavallan uudet tasavaltalaiset hallitsijat yrittivät myös vaikuttaa Portugaliin, jotta Macaosta ei muodostuisi tukikohtaa vastavallankumoukselliselle toiminnalle. Yuan Shikai palautti Kiinaan keisarinvallan vuonna 1915, jolloin Macaoon taas pakeni tasavaltaa kannattavia kiinalaisia.


title: Macaon historia

text: Ratkaisematon rajakysymys hiersi myös Kiinan ja Macaon välejä 1920-luvulla. Kiinalaiset vahvistivat raja-alueilla sotilasjoukkojaan, mikä ajoi Portugalin pyytämään apua briteiltä. Brittiläiset halusivat kuitenkin välttää sotatilaa kiinalaisten kanssa. Tilanne laukesi itsestään, mutta rajalinja jäi edelleen ratkaisematta. Kysymykseen yritettiin saada ratkaisua neuvotteluteitse useaan otteeseen 1920-luvulla.


title: Macaon historia

text: 1930-luvun lama vaikutti myös Macaossa. Jo vuosisadan alussa Macao oli jäänyt jälkeen Hongkongin ja Kantonin kehityksestä. Macao oli löytänyt tulonlähteen jo 1800-luvulla erityisten pelitalojen perustamisesta, joihin Macaon hallinnolla oli monopoliasema. Pelitaloihin pyrittiin houkuttelemaan kiinalaisia pelaamaan uhkapelejä, ja pelitalojen ansiosta Macaon maine ulkomailla kasvoi. Macaon 1930-luvun taloudellista taantumaa lisäsivät Kiinan tuontitullit Macaosta ja kalastusvesikiistat Kiinan ja Macaon välillä, sekä rikollisjärjestöjen kiinnostus Macaon hallinnon ylläpitämään pelimonopoliin.


title: Macaon historia

text: Toisen maailmansodan aikana Japani valloitti Kaakkois-Aasian ja Hongkongin, mutta Macaoon japanilaiset eivät hyökänneet. Macao pysyi sodassa puolueettomana, minkä takia Macaoon syntyi asemapaikkoja kiinalaisille kommunisteille ja guomindangille sekä brittiläisille, portugalilaisille ja japanilaisille. Japanilaisten hallitessa lähialueita olot Macaolla olivat kuitenkin epävakaat, ja Japani esitti Macaon asemasta monia vaatimuksia. Sodan aikana Macaon väkiluku lähes kaksinkertaistui 600 000:een, kun maahan saapui tuhansittain pakolaisia Kiinasta ja Hongkongista. Pakolaistulva kurjisti Macaon sosiaalisia oloja äärimmilleen.


title: Macaon historia

text: Vaikka Macao säästyi sodan pahimmilta tuhoilta, sodan jälkeen sen elinolot olivat epävarmat nopean väestönkasvun ja elintarvikehuollon ja sosiaalisten ongelmien takia. Sodan jälkeen maan talouden tukipilareja olivat kultakauppa ja hallinnon ylläpitämät kasinot.


title: Macaon historia

text: Korean sodan aikana vuonna 1951 Macao joutui Kiinan ja Yhdysvaltojen kiistan pelinappulaksi. Kiina tuki sodassa Pohjois-Koreaa, ja Macaon kautta salakuljetettiin sotatarvikkeita Kiinaan. Yhdysvallat julisti Kiinan kauppasaartoon ja vetosi Portugaliin saarron pitämiseksi. Vastineeksi Kiina pysäytti elintarvikekuljetukset Macaoon lähes kuukaudeksi. 1960-luvulla tilanne kiristyi entisestään kun Kiinan kulttuurivallankumouksen uudistuspaineet levisivät Macaoon. Portugalin auktoriteetti siirtomaahansa oli uhattuna, kun vuonna 1966 mielenosoitukset yltyivät verisiksi mellakoiksi.


title: Macaon historia

text: Vuonna 1974 Portugalin neilikkavallankumous kaatoi maan fasistihallinnon, ja sen vaikutukset näkyivät nopeasti myös Macaossa ja Portugalin muissa siirtomaissa. Vuoden loppuun mennessä Portugalin viimeisistä siirtomaista Mosambik, Kap Verde, Angola ja São Tomé ja Príncipe julistautuivat itsenäisiksi. Indonesia valloitti Itä-Timorin vuonna 1975, jolloin Macao jäi Portugalin ainoaksi siirtomaaksi.


title: Macaon historia

text: Portugalin hallitus lupasi Macaolle poliittisia uudistuksia ja sen autonomiaa lisättiin. Myös kiinalaisten kiinnostus Macaon asioita kohtaan lisääntyi 1970-luvulla ja keskustelut siirtomaavallan poistamista ja siirtymisestä takaisin Kiinan hallintaan alkoivat. Kiina ja Portugali sopivat vuonna 1979 Macaon asemasta Portugalin kiinalaisena territoriona. Seuraava vaihe vallan siirrossa tapahtui vuonna 1982, kun Kiina katsoi Macaon, Hongkongin ja Taiwanin olevan Kiinan erillisiä hallintoalueita. Kiina ilmoitti myös Portugalille, että Kiinalla oli Macaoon kiistaton ylivalta.


title: Macaon historia

text: Portugali ja Kiina aloittivat neuvottelut vallan palauttamisesta Kiinalle, ja vuonna 1987 maat sopivat että Macao tullaan luovuttamaan Kiinan hallintaan joulukuun 20. päivänä vuonna 1999. Hongkongin tavoin Macaossa tultaisiin noudattamaan ”yksi maa, kaksi järjestelmää” -politiikkaa, ja Macaosta muodostettaisiin Kiinan erityishallintoalue 50 vuodeksi. Macao säilyttäisi näin oman kapitalistisen talousjärjestelmänsä ja suurelta osin oman hallintonsa.


title: Macaon historia

text: Vallanvaihtoon valmistautuminen tapahtui Macaossa helpomman diplomaattisen prosessin kautta kuin Hongkongissa, sillä vallanvaihto näytti Portugalin neilikkavallankumouksen jälkeisinä vuosina todennäköiseltä, jolloin macaolaiset suhtautuivat tilanteeseen tyynesti. Kun Kiinan demokratialiike kukistettiin verisesti Taivaallisen rauhan aukion mielenosoituksessa, macaolaiset huolestuivat tulevaisuudestaan Kiinan osana, ja Hongkongin tavoin Macaossa nähtiin Kiinan hallinnon vastaisia mielenosoituksia. Tapahtumat eivät kuitenkaan johtaneet laajaan maastamuuttoon, kuten brittien hallitsemassa Hongkongissa. Macao oli myös demokratiakysymyksissä tottelevaisempi Kiinaa kohtaan kuin Hongkong.


title: Macaon historia

text: Maiden tekemän sopimuksen mukaisesti Macao siirtyi Kiinan hallintaan 20. joulukuuta 1999, ja Macaosta tehtiin erityishallintoalue 50 vuodeksi. Kiinan osana Macao säilytti oman rahayksikkönsä ja oman macaolaisen identiteettinsä. Macaosta on muodostunut kiinalaisen massaturismin kohde. Suurimpana syynä tähän on Macaon kasinot, jotka vapautettiin kilpailulle vuonna 2005. Monopolin murtumisen jälkeen kasinoiden määrä on räjähtänyt kasvuun, suurimpana kasinona maassa on vuonna 2007 avattu Venetian. Macaosta on kilpailun vapauttamisen myötä kasvanut maailman suurin kasinokeskus.


title: Tirvan kirkko

text: Tirvan kirkko on rakennusmestari Anton Lehdon suunnittelema puukirkko, joka rakennettiin nykyisin Kouvolaan kuuluvan Valkealan Tirvan kylään 1932. Kirkossa on istumapaikkoja 140 hengelle. Alttaritaulun "Jeesus siunaa lapsia" lahjoitti kirkkoherra Paunu. Kirkossa on sähköurut. Talkootyönä tehdyn remontin jälkeen kirkko otettiin uudelleen käyttöön 8. huhtikuuta 2012, saman vuoden lokakuussa vietettiin kirkon 80-vuotisjuhlaa.


title: Pitkälammi (Lopen Vojakkala)

text: Pitkälammi on Kanta-Hämeessä Lopella oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Pitkälammi (Lopen Vojakkala)

text: Järven pinta-ala on 0,98 hehtaaria ja sen pituus on 200 metriä ja leveys 70 metriä. Siihen laskee suo-oja, mutta pääasiallinen vedenlähde on harjujen pohjavesi. Järven luusua sijaitsee järven pohjoisrannalla, josta saa alkuunsa 600 metriä pitkä laskuoja Pääjärveen.


title: Pitkälammi (Lopen Vojakkala)

text: Järven rantaviiva on 0,46 kilometriä pitkä ja sen ranta on pääosin hiekka- ja sorapohjaista kangasmaastoa. Järven kumpikin reuna päättyy pitkittäisharjun rinteisiin. Järven rannat ovat soistuneita eikä niille ole rakennettu. Lähin metsäautotie kulkee harjun päällä matkallaan Kynnysniemelle.


title: Pitkälammi (Lopen Vojakkala)

text: Pitkälammin synty tapahtui samoissa olosuhteissa kuin Pikku-Poikamolla, jonka yhteydessä on selostettu sen syntytapa.


title: Mulkolammi

text: Mulkolammi on Kanta-Hämeessä Lopella oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Mulkolammi

text: Järven pinta-ala on 2,0 hehtaaria ja sen pituus on 250 metriä ja leveys 120 metriä. Siihen laskee vain yksi suo-oja, mutta pääosa vedestä se saa harjujen pohjavedestä. Järven luusua sijaitsee järven luoteisrannalla, josta saa alkuunsa 650 metriä pitkä laskuoja Pääjärvelle.


title: Mulkolammi

text: Järven rantaviiva on 0,58 kilometriä pitkä ja sen ranta on pääosin hiekka- ja sorapohjaista kangasmaastoa. Järven rannat ovat soistuneita, mutta sivustoja reunustavat pitkittäisharjujen rinteet. Rannat ovat rakentamattomia ja lähin tie on 200 metrin päässä kulkeva yhdystie 2831. Hämeenlinnan ja Lopen välinen raja sijaitsee 200 metrin päässä.


title: Mulkolammi

text: Mulkolammin synty tapahtui samoissa olosuhteissa kuin Pikku-Poikamolla, jonka yhteydessä on selostettu sen syntytapa.


title: Mulkolammi

text: Vuoden 1884 Senaatin kartastossa järvi nimenä luki "Malkolampi".


title: Martin Sauer

text: Martin Sauer (s. 17. joulukuuta 1982 Wriezen) on saksalainen soutuperämies ja olympiavoittaja. 169 senttimetriä pitkä ja 55 kilogrammaa painava Sauer edustaa BRC-seuraa ja kilpailee nelosessa ja kahdeksikossa. Hänestä tuli Saksan joukkueen perämies vuonna 2008 Peter Thieden lopetettua uransa.


title: Martin Sauer

text: Sauer saavutti perämiehenä kahdeksikon olympiakultaa vuoden 2012 kesäolympialaisista Lontoosta ja hopeaa Rio de Janeirosta 2016. MM-kilpailuista Sauer on saavuttanut seitsemän kultaa, neljä hopeaa ja kaksi pronssia. Mitaleista kuusi kultaa ja neljä hopeaa ovat tulleet kahdeksikosta ja kevyestä kahdeksikosta, loput perämiehellisestä nelosesta. EM-kilpailuista Sauerilla on perämiehenä seitsemän kultaa kahdeksikosta, vuosilta 2010 ja 2013–2018.


title: Ruoholammi (Lopen Vojakkala)

text: Ruoholammi on Kanta-Hämeessä Lopella oleva lampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Ruoholammi (Lopen Vojakkala)

text: Lampi on pieni ja pyöreä muodoltaan ja se sijaitsee Väärätmäen alanteessa olevassa suossa. Lammesta ei lähde tai siihen ei laske ojia. Sen halkaisija on vain 25 metriä. Ympäristö on hiekka- ja soramaastoa, jossa kasvaa kangasmetsää. Hämeenlinnan ja Lopen välinen raja ylittää suon ja kulkee 50 metrin päässä lammesta. Yhdystie 2831 kiertää lampea ympäröivän suon.


title: Ruoholammi (Lopen Vojakkala)

text: Ruoholammin synty tapahtui samoissa olosuhteissa kuin Pikku-Poikamolla, jonka yhteydessä on selostettu sen syntytapa.


title: Simone Origone

text: Simone Origone (s. 8. marraskuuta 1979 Aosta) on italialainen nopeuslaskija. Hän edustaa SC Azzurri del Cervino ASD -seuraa. Origone on yksi lajinsa historian menestyneimmistä urheilijoista.


title: Simone Origone

text: Origone on saavuttanut urallaan viisi nopeuslaskun MM-kultaa vuosilta 2005, 2007, 2009, 2011 ja 2013. MM-hopeaa hänellä on vuodelta 2015. Origone on voittanut maailmancupin kokonaiskilpailun kahdeksasti vuosina 2004-2007, 2009-2011 ja 2013. Hänellä on myös 29 maailmancupin osakilpailuvoittoa ja yhteensä 57 palkintosijaa.


title: Simone Origone

text: Origone teki ensimmäisen nopeuslaskun maailmanennätyksensä huhtikuussa 2006. Hän teki uuden nopeuslaskun maailmanennätyksen maaliskuussa 2015. Origone kulki rinnettä parhaimmillaan 252,631 kilometrin tuntivauhtia. Näin ollen Origone on maailman nopeimmin liikkuva henkilö.


title: Leonard Rosenman

text: Leonard Rosenman (7. syyskuuta 1924 Brooklyn, New York – 4. maaliskuuta 2008 Woodland Hills, Kalifornia) oli yhdysvaltalainen elokuva- ja televisiomusiikin sekä taidemusiikin säveltäjä. Hänet palkittiin Oscarilla elokuvista "Barry Lyndon" (1975) ja "Tämä maa on minun" (1976). Rosenman sai lisäksi kaksi Oscar-ehdokkuutta ja kaksi Emmy-palkintoa.


title: Leonard Rosenman

text: Leonard Rosenman palveli toisessa maailmansodassa Tyynellämerellä Yhdysvaltain armeijan ilmavoimissa. Hän suoritti bachelor-tutkinnon musiikissa Kalifornian yliopistossa Berkeleyssä ja opiskeli säveltämistä Arnold Schönbergin, Roger Sessionsin ja Luigi Dallapiccolan johdolla. Rosenmania pidetäänkin yhtenä harvoista Hollywood-säveltäjistä, joka on pyrkinyt tuomaan amerikkalaiseen elokuvamusiikkiin modernin taidemusiikin vaikutteita. Hän käytti 12-säveljärjestelmää musiikissaan Vincente Minnellin elokuvaan "Pyörteitä" (1955).


title: Leonard Rosenman

text: Rosenmanin ensimmäiset elokuvamusiikkityöt olivat vuoden 1955 James Dean -elokuvat "Eedenistä itään" ja "Nuori kapinallinen".


title: Philip Sparrdal Mantilla

text: Philip Sparrdal Mantilla (s. 11. elokuuta 1993 Tukholma, Ruotsi) on ruotsalainen jalkapalloilija, joka edustaa Veikkausliigassa pelaavaa IFK Mariehamnia. Hän on pelipaikaltaan keskuspuolustaja.


title: Philip Sparrdal Mantilla

text: Sparrdal Mantilla aloitti ammattilaisuransa kasvattajaseurassaan Djurgårdens IF FF:ssä. Hän debytoi seuran paidassa Allsvenskanissa lokakuussa 2011 Gefle IF:ää vastaan. Vuosina 2011–2014 Sparrdal Mantilla pelasi Djurgårdenin paidassa Allsvenskanissa vain neljä ottelua onnistumatta kertaakaan maalinteossa.


title: Philip Sparrdal Mantilla

text: Helmikuussa 2015 Sparrdal Mantilla siirtyi kaksivuotisella sopimuksella Veikkausliigan IFK Mariehamniin. Hän debytoi Veikkausliigassa huhtikuussa 2015 FF Jaroa vastaan.


title: Philip Sparrdal Mantilla

text: Sparrdal Mantilla pelasi vuonna 2011 kuusi ottelua Ruotsin alle 19-vuotiaiden maajoukkueessa. Hän ei onnistunut maalinteossa.


title: Pyrotheria

text: Pyrotheria oli esihistoriallinen ryhmään Meridiungulata kuulunut lahko. Tästä lahkosta on ollut erimielisyyttä. Yleisesti siihen luetaan heimo Pyrotheriidae ja joskus myös heimo Colombitheriidae.


title: Pyrotheria

text: Pyrotherian jäsenet olivat suuria, norsumaisia nisäkkäitä jotka tunnetaan vain yli 25 miljoonaa vuotta vanhoista fossiileista. Ne olivat vain yleisiä myöhäisellä oligoseenilla ja ne tunnetaan varsin huonosti.


title: China Daily

text: China Daily on Kiinassa julkaistava englanninkielinen sanomalehti. Sen kohdeyleisönä ovat turistit, liikemiehet, diplomaatit ja muut Kiinassa matkustavat, mutta sillä on myös kiinalaisia lukijoita.


title: China Daily

text: China Dailyn ensimmäisenä julkaisijana toiminut Jiang Muyue ei itse puhunut englantia ja hänen asemansa jäikin lähinnä seremonialliseksi. Ensimmäisenä päätoimittajana toimi Liu Zhunqi. Lehden kehitykseen ehkä kuitenkin eniten vaikuttanut henkilö oli kuitenkin toimittaja Feng Xiliang, joka toimi myös lehden päätoimittajana vuosina 1984–1987. Hänen mukaansa lehden tarkoituksena oli auttaa ulkomaalaisia ymmärtämään Kiinaa ja kiinalaisia ymmärtämään maailmaa. China Dailyn ensimmäinen koepainos painettiin Australiassa vuonna 1980 kolmen vuoden suunnittelun jälkeen. Ensimmäinen varsinainen painos ilmestyi 1. kesäkuuta 1981 kahdeksansivuisena julkaisuna, jota painettiin 20 000 kappaletta. Lehden aloittaessa julkaisun Pohjois-Amerikassa kaksi vuotta myöhemmin sen levikki Kiinassa oli lehden mukaan 70 000. Tiananmenin aukion protestien aikaan vuonna 1989 China Daily julkaisi mielenosoittajista monien muiden pekingiläisten lehtien tapaan lähinnä myötämielisiä uutisia ja monet sen toimittajista olivat mukana mielenosoituksissa. Vuonna 1996 lehti aloitti verkkojulkaisunsa ja seuraavana vuonna se aloitti Hongkongin julkaisunsa. Vuonna 2006 lehden levikki oli lehden itsensä mukaan 300 000.


title: China Daily

text: China Dailyä kuvaillaan usein ulkomailla Kiinan viralliseksi englanninkieliseksi lehdeksi. Lehti toimiikin ainakin periaatteessa Kiinan propagandaviranomaisten ja kommunistisen puolueen tarkkailun alla. Lehti itse kiistää kuitenkin olevansa pelkkä valtion äänitorvi.


title: China Daily

text: China Dailyn itsensä lisäksi lehti julkaisee myös muita julkaisuja. Näihin kuuluvat englannin kielen opiskelijoille suunnattu 21st Century sekä Business weekly ja Beijing Weekend. Paikallisesti se julkaisee myös Shanghai Star -lehteä. Yhteensä China Daily julkaisee 16:ta eri paperijulkaisua.


title: Pyrotheriidae

text: Pyrotheriidae oli lahkoon Pyrotheria kuulunut heimo. Siihen kuuluneita sukuja olivat "Pyrotherium, Gryphodon, Baguatherium, Carolozittelia" ja "Propyrotherium".


title: Rietajärvi

text: Rietajärvi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Rietajärvi

text: Järven pinta-ala on 24 hehtaaria ja sen pituus on 750 metriä ja leveys 600 metriä. Siihen laskee kuusi suo-ojaa, joista yksi tuo Honkalanlammin ja Nyypakanlammin sekä niitä ympäröivän suuren suon vedet. Järven luusua sijaitsee järven lounaisrannalla, josta saa alkuunsa 2,7 kilometriä pitkä Rietaoja.


title: Rietajärvi

text: Järven rantaviiva on 3,1 kilometriä pitkä ja sen ranta on pääosin moreenipohjaista metsämaastoa. Järvessä on kiviä sekä lähes 100 metriä pitkä metsäinen saari ja neljä pienempää luotoa. Järven rannat ovat paikoin soistuneita. Rannalla on maatila ja itä- ja etelärannoille on rakennettu loma-asuntoja, joille johtaa tiet kantatieltä 54. Hämeenlinnan ja Lopen välinen raja ohittaa järven 300 metrin päästä idässä.


title: Rietajärvi

text: Rietajärvi on ruskeavetinen ja humuspitoinen pikkujärvi, jonka tila on tyydyttävä. Ravinteet ovat lähes normaalit lukuun ottamatta fosforin kohonneita arvoja. Kesällä veden happitilanne on hyvä, mutta talvella järvi on lähes hapeton. Vesi on vain lievästi samea.


title: Rietajärvi

text: Vuoden 1855−1856 Kalmbergin kartastossa järven nimi kirjoitettiin "Relajärvi". Vuoden 1884 Senaatin kartastossa järvi nimenä luki taas "Relajärvi".


title: Certosa di Pavia (kunta)

text: Certosa di Pavia on kunta Pohjois-Italiassa Pavian maakunnassa Lombardian alueella. Kunnan tärkein nähtävyys on Certosa di Pavian kartusiaaniluostari, jonka Milanon ruhtinas Gian Galeazzo Visconti rakennutti vuonna 1396 Pavian läheisyyteen.


title: Alateksti

text: Alateksti (tai subteksti) on kirjallisen tekstin epäsuora merkitys tai teema. Alateksti on dialogissa se mitä jätetään sanomatta niin sanotusti ”rivien väliin”. Esimerkiksi näytelmässä alateksti on roolihenkilön todellinen viesti toiselle henkilölle. Se voi olla myös ristiriidassa henkilön repliikin kanssa.


title: Kirkkopahta

text: Kirkkopahta tai Seitapahta on Muoniossa lähellä Pakasaivon rotkojärveä sijaitseva saamelaisten palvontapaikkana eli seitana aikoinaan käytetty suuri kallionlohkare joka sijaitsee tasaisella mäntykankaalla. Kirkkopahta sijaitsee noin 100 metrin lähimmästä metsäautotiestä. Kivi on kooltaan 6 x 7 metriä ja korkeudeltaan noin 2 metriä. Kirkkopahdan ympäristöstä ei ole kuitenkaan löydetty arkeologisissa kaivauksissa merkkejä uhritoiminnasta.


title: Kendallin järjestyskorrelaatiokerroin

text: Kendallin järjestyskorrelaatiokerroin, eli Kendallin tau on ei-parametrinen tilastollinen tunnusluku kahden järjestysasteikollisen suureen välisen korrelaation mittaamiseen. Testin kehitti Maurice Kendall, vuonna 1938.


title: Kendallin järjestyskorrelaatiokerroin

text:
Olkoon formula_1 havaintoja muuttujien formula_2 ja formula_3
yhteisjakaumasta. Parit formula_4 ja formula_5 ovat "samansuuntaisia", mikäli formula_6 ja formula_7, tai formula_8 ja formula_9. Muuten parit ovat "vastakkaissuuntaisia." Määritelmän mukaan mikäli formula_10 tai formula_11 parit eivät ole vastakkais- eivätkä samansuuntaisia.


title: Kendallin järjestyskorrelaatiokerroin

text:
Kendallin tau-järjestyskorrelaatiokerroin on
missä


title: Kendallin järjestyskorrelaatiokerroin

text:
Näin ollen taun kertoimen arvo on välillä formula_16.
Kendallin järjestyskorrelaatiokerrointa voidaan käyttää testisuureena testaamaan hypoteesia kahden muuttujan välisestä riippuvuudesta. Testi ei vaadi oletuksien muuttujien formula_2 tai formula_3 jakaumista tai näiden yhteisjakaumasta.


title: Kendallin järjestyskorrelaatiokerroin

text: Nollahypoteesin ollessa voimassa (muuttujien formula_2 ja formula_3 ollessa riippumattomia) korrelaatiokertoimen formula_21 otosjakauman odotusarvo on nolla. Tarkkaa jakaumaa ei voida ilmaista yleisesti tunnettujen jakaumien avulla, mutta se on laskettavissa otoskokojen ollessa pieniä. Suurille otoskoille voidaan käyttää approksimaatiota normaalijakaumasta keskiarvolla nolla ja varianssilla


title: Kendallin järjestyskorrelaatiokerroin

text: Tilanteessa, jossa muuttujien järjestysluvuissa esiintyy tasatuloksia eli sidoksia voidaan tunnusluvusta käyttää versioita, joissa tasatulokset on otettu huomioon.


title: Mongolien Jin-dynastian valloitus

text: Mongolien Jin-dynastian valloitus viittaa mongolienvuosien 1211 ja 1234 välillä suorittamaan Jin-dynastian valloitukseen nykyisessä Pohjois-Kiinassa. Jin-dynastian kukistuttua mongolit hallitsivat Pohjois-Kiinaa ja jatkoivat sittemmin Kiinan valloitustaan hyökkäämällä Song-dynastiaa vastaan vuonna 1235.


title: Mongolien Jin-dynastian valloitus

text: Tšingis-kaani yhdisti mongoliheimot oman valtansa alle vuoteen 1206 mennessä ja aloitti levittämään valtaansa Kiinaan jo muutaman vuoden päästä tästä. Tangutien Xi-dynastia ja Xia-dynastia liittoutuivat mongolien kanssa vuonna 1209, mikä mahdollisti Jin-dynastiaa vastaan tehtävän hyökkäyksen valmistelut. Džurtšenien perustama Jin-dynastia oli samaan aikaan heikentynyt eteläistä Song-dynastiaa vastaan käydyssä sodassa vuosina 1207-1208. Lisäksi valtakunnan alaisuudessa olevien han-kiinalaisten ja kitaanien keskuudessa oli herännyt närää džurtšeni-hallinnon alla. Monet näiden kansojen ylimystöstä loikkasivatkin mongolien puolelle ja Tšingis-kaani saattoi näin luottaa Jin-dynastian alueen tunteviin neuvonantajiin.


title: Mongolien Jin-dynastian valloitus

text: Mongoliarmeija aloitti hyökkäyksensä vuonna 1211 edeten kolmena osana Jin-dynastian alueille pohjoisesta. Tšingis-kaani johti keskimmäistä ryhmää henkilökohtaisesti. Mongolit hävittivät Jin-dynastian maita useiden vuosien ajan ja keskittivät lopulta vuonna 1214 hyökkäyksensä Jin-dynastian pääkaupunki nykyisen Pekingin alueella sijainnutta Zhongdua vastaan. Kaupungin linnoitukset osoittautuivat kuitenkin hankalasti voitettaviksi ja mongolit solmivat rauhan ja vetäytyivät. Vähän rauhan solmimisen jälkeen Jin-dynastian keisari siirsi pääkaupunkinsa Bianjingiin eli nykyiseen Kaifengiin. Tšingis-kaanin mielestä tämä rikkoi solmittua rauhaa ja mongolit hyökkäsivät jälleen Jin-dynastian alueelle valloittaen tällä kertaa Zhongdun kaupungin vuonna 1215. Piiritystaisteluissa kokemattomat mongolit hyötyivät todennäköisesti Jin-dynastian loikkareista, jotka tunsivat piirityssodankäynnin ja piirityslaitteiston mongoleja paremmin.


title: Mongolien Jin-dynastian valloitus

text: Vuoden 1215 jälkeen Jin-dynastiasta oli jäljellä enää pieni puskurivaltio mongolien ja Song-dynastian välillä. Maan lopullinen tuho lykkääntyi mongolien käydessä sotaa Xi- ja Xia-dynastioiden kanssa vuosina 1226-1227 ja Tšingis-kaanin kuollessa vuonna 1227. Mongolien Jin-dynastian valloitus jatkui vuonna 1230 ja tällä kertaa he olivat liittoutuneet Song-dynastian kanssa, joka tavoitteli takaisin džurtšenien heiltä aikanaan valtaamia alueita. Mongolit piirittivät Bianjingin vuonna 1232 ja seuraavana vuonna Jin-keisari Aizong pakeni piiritetystä kaupungista juuri ennen sen kukistumista. Aizong asettui tämän jälkeen Henanin alueella sijaitsevaan Cain prefektuuriin, mutta teki itsemurhan epätoivoisen tilanteen johdosta vuonna 1234 lopettaen näin jin-dynastian vastarinnan mongoleja vastaan.


title: Mongolien Jin-dynastian valloitus

text: Valloitettuaan Jin-dynastian mongolien hallitseman Pohjois-Kiinan ja Song-dynastian väliseksi rajaksi muodostui Huaijoki. Mongolien eteneminen Kiinaan ei kuitenkaan pysähtynyt Jin-dynastian valloitukseen, vaan Tšingisin perilliset Möngke-kaani ja tämän veli Kublai-kaani johtivat joukkonsa Song-dynastiaa vastaan vuonna 1250 valloittaen sen alueet vuoteen 1279 mennessä.


Wenshan eli Wenshanin zhuangien ja miaojen autonominen prefektuuri (, pinyin: Wénshān Zhuàngzú Miáozú Zìzhìzhōu) on prefektuuri Lounais-Kiinan Yunnanin maakunnan kaakkoisosassa. Prefektuurin pinta-ala on 32 239 neliökilometriä ja väkiluku 3,5 miljoonaa (2010). Prefektuurin pääkaupunki on noin 450 000 asukkaan Wenshan (; pinyin: Wénshān).


title: Wenshanin zhuangien ja miaojen autonominen prefektuuri

text: Prefektuuri rajoittuu etelässä Vietnamin Hà Giangin maakuntaan, lännessä Honghen prefektuuriin, pohjoisessa Qujingin prefektuuriin ja idässä Guangxin maakunnan Baiseen. Yunnanin maakunnan pääkaupunki Kunming sijaitsee linnuntietä noin 230 kilometriä Weshanista luoteeseen, maanteitse matka on noin 310 kilometriä.


text: Wenshanin väestö on etniseltä taustaltaan varsin kirjavaa. Suurimmat etniset väestöryhmän muodostavat han-kiinalaiset (osuus 42 %, vuoden 2000 väestönlaskennan mukaan), zhuangit (30 %), miaot (13 %) ja yit (11 %).


text: Wenshan on eräs Yunnanin prefektuureista, joissa valmistetaan pu’er-teetä.


title: Andris Dzenītis

text: Andris Dzenītis (s. 23. tammikuuta 1978 Riika) on latvialainen säveltäjä. Hän opiskeli sävellystä Pēteris Vasksin johdolla Dārziņš-musiikkikoulussa vuosina 1993–96. Tänä aikana Latvian säveltäjäliitto myönsi hänelle kamarimusiikkipalkinnon "Pamestie"-sonaatista viululle ja pianolle (1994). Myöhemmin Dzenītis opiskeli Kurt Swertsikin johdolla Wienin musiikin ja esittävien taiteiden yliopistossa Herder-stipendillä (1996, 1997), Latvian musiikkiakatemiassa Pēteris Plakidisin johdolla ja Liettuan musiikkiakatemiassa Osvaldas Balakauskasin johdolla. Maisterin arvonsa hän sai vuonna 2003.


title: Andris Dzenītis

text: Dzenītis osallistui nuorten säveltäjien seminaareihin Venäjällä ja Sveitsissä sekä osallistui Magnus Lindbergin, Pär Lindgernin ja Bent Sørensenin mestarikursseille. Hänen musiikkiaan on esitetty laajalti eri maissa, muun muassa sellaisissa tapahtumissa kuin Varsovan syksyssä ja Bergenin festivaalilla. Vuonna 2006 hänelle myönnettiin Latvian suuri musiikkipalkinto sinfonisesta vokaaliteoksesta "Fides. Spes. Caritas.". Lisäksi Dzenītis on toiminut musiikkikriitikkona, journalistina ja luennoitsijana. Hän on pitänyt luentoja Guildhall School of Music and Dramassa ja Latvian kulttuuriakatemiassa. Hän aloitti vuonna 2003 "Mūzikas Saule" -lehden toimittamisen ja vuonna 2005 sävellyksen opettamisen Jāzeps Mediņš -musiikkiopistossa.


title: Qujing

text:
Qujing (, pinyin: Qǔjìng) on prefektuuritason kaupunki Lounais-Kiinan Yunnanin maakunnan itäosassa. Prefektuurin pinta-ala on 29 855 neliökilometriä ja väkiluku 5,9 miljoonaa (2010). Prefektuurin hallintokeskus on noin 740 000 asukkaan Qujingin kaupunki (2010).
Prefektuuri rajoittuu etelässä Wenshanin, lounaassa Honghen, lännessä Kunmingin ja pohjoisessa Zhaotongin prefektuuriin sekä idässä Guizhoun maakuntaan. Yunnanin maakunnan pääkaupunki Kunming sijaitsee 130 kilometriä Qujingistä länteen.


title: Dali (prefektuuri)

text: Dalin prefektuuri eli täydellisemmin Dalin bai-kansan autonominen prefektuuri (, pinyin: Dàlǐ Báizú Zìzhìzhōu; bai: "Dablit Baifcuf Zibzibzox") on bai-kansalle varattu autonominen prefektuuri Lounais-Kiinan Yunnanin maakunnan keskiosassa. Prefektuurin pinta-ala on 29 459 neliökilometriä ja väkiluku noin 3,46 miljoonaa (2010). Prefektuurin päähallintopaikka on 652 000 asukkaan Dali.


title: Dali (prefektuuri)

text: Prefektuuri rajoittuu etelässä Pu’erin ja Lincangin kaupunkeihin, lounaassa Baoshanin kaupunkiin, luoteessa Nujiangin, pohjoisessa Lijiangin ja idässä Chuxiongin prefektuuriin. Yunnanin maakunnan pääkaupunki Kunming sijaitsee linnuntietä noin 260 kilometriä Dalista länteen, maanteitse matka on 338 kilometriä.


title: Dali (prefektuuri)

text: Prefektuuri jakautuu paikallishallinnossa seuraavasti:


title: Nyypakanlammi

text: Nyypakanlammi eli Nybackanlammi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Nyypakanlammi

text: Järven pinta-ala on 1,5 hehtaaria ja sen pituus on 180 metriä ja leveys 100 metriä. Siihen laskee kaksi suo-ojaa, vaikka vähintään toisen tulisi olla laskuoja. Ojilla on yhdistetty 600 metrin päässä ja pari metriä alempana olevaan Honkalanlammiin, jonne vedet siten virtaavat.


title: Nyypakanlammi

text: Järven rantaviiva on 500 metriä pitkä ja sen ranta on pääosin suomaastoa. Ympäröivä maasto on moreenimaata. Rannoille on rakennettu loma-asunto, jolle johtaa tie valtatieltä 10.


title: Nyypakanlammi

text: Vuoden 1884 Senaatin kartastossa järvi oli nimetön, mutta nykyisen Nummenpään tilan kohdalla luki tilan nimenä "Nybacka".


title: John Carter (lehti)

text: John Carter oli vuosina 1978–1979 ilmestynyt sarjakuvalehti, jonka alaotsikko Atlanticin julkaistessa sitä oli "Marsin sankari", ja kun julkaisijaksi tuli Lehtimiehet, alaotsikoksi tuli "Avaruuden Tarzan". Lehteä ilmestyi kaikkiaan 12 numeroa. Sarjakuvalehti perustui Edgar Rice Burroughsin Mars-kirjasarjaan.


title: Rock & Roll (albumi)

text: Rock & Roll on Vanilla Fudgen levy, joka julkaistiin vuonna 1969 levymerkillä Atco Records.


title: Honkalanlammi

text: Honkalanlammi on Kanta-Hämeessä Hämeenlinnassa oleva lampi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Honkalanlammi

text: Lammen pituus on 150 metriä ja leveys 70 metriä. Siihen on johdettu kolme ojitetun suon laskuojaa, joista yksi tuo Nyypakanlammin vettä, ja etelärannasta lähtee suon poikki 2,2 kilometriä pitkä laskuoja Rietajärveen. Lammen rannat ovat umpeenkasvun kaventamat. Viereiselle mäelle on rakennettu loma-asunto, jonka sauna on rannan tuntumassa. Sinne johtaa tiet valtatieltä 10.


title: Mystery (albumi)

text: Mystery on Vanilla Fudgen albumi joka julkaistiin vuonna 1984 levymerkillä Atco Records.


title: La storia di una donna

text: La storia di una donna (”Erään naisen tarina”) on vuonna 1920 valmistunut italialainen mykkäelokuva. Eugenio Peregon ohjaaman melodraaman pääosaa esittää elokuvadiiva Pina Menichelli.


title: La storia di una donna

text: Ampumahaavan saanut kaunis nainen tuodaan sairaalaan. Lääkäri löytää päiväkirjan, joka kertoo tuntemattoman naisen tarinan. Orvoksi jäänyt Beatrice on palkattu seuraneidoksi rikkaalle kreivittärelle, jonka poika Paolo viettelee hänet. Kreivitär ajaa pois Beatricen, joka joutuu huijari Fabianon uhriksi. Lapsen synnyttänyt Beatrice päättää kostaa Paololle, jonka morsian näkee heidät arveluttavassa tilanteessa. Fabiano yrittää saada haltuunsa Paololle uskotut salaiset asiakirjat. Beatrice katuu, paljastaa kaiken Paololle ja joutuu Fabianon ampumaksi. Paolo saapuu lapsensa kanssa sairaalaan lohduttamaan kuolevaa Beatricea.


title: La storia di una donna

text: "La storia di una donna" on tyypillinen esimerkki 1910-luvun elokuvadiivojen tähdittämistä melodraamoista, joissa oikeudeton nainen joutuu kaikin tavoin sadistisen miesten maailman uhriksi: raiskatuksi, aviottomaksi äidiksi, prostituoiduksi ja lopulta sijaiskärsijänä tapetuksi. Yleisön ja kriitikkojen positiivisesti vastaanottama elokuva on samalla havainnollinen todiste Italian elokuvateollisuuden uusiutumiskyvyttömyydestä, joka lamautti sen 1920-luvun alussa: päiväkirjaan perustuvasta uudenlaisesta kerrontatavastaan huolimatta se kuvaa maailmaa, jota ei ensimmäisen maailmansodan jälkeen ollut enää olemassa. Samaan aiheeseen perustuu Amleto Palermin vuonna 1928 ohjaama "La confessioni di una donna" (”Erään naisen tunnustukset”).


title: La storia di una donna

text: Elokuva on restauroitu Bolognan elokuva-arkistossa osana EU:n rahoittamaa projektia. Restauroitu versio perustuu Brasilian ja Belgian elokuva-arkistoissa säilyneisiin alkuperäisiin nitraattifilmikopioihin. Portugalin- sekä ranskan- ja flaaminkieliset välitekstit on käännetty italiaksi. Alkuperäisestä 2000 metrin pituudesta on säilynyt 1300 metriä.


title: Dêqên

text: Dêqên tai Diqing, täydellisemmin Dêqênin tiibetiläisten autonominen prefektuuri (, pinyin: Díqìng Zàngzú Zìzhìzhōu) on prefektuuri Kiinan Yunnanin maakunnan luoteisosassa. Prefektuurin pinta-ala on 23 870 neliökilometriä ja väkiluku 400 000 (2010). Prefektuurin pääkaupunki on 173 000 asukkaan piirikuntatason kaupunki Shangri-La.


title: Dêqên

text: Prefektuuri rajoittuu kaakossa Lijiangin ja lounaassa Nujiangin prefektuuriin. Yunnanin maakunnan pääkaupunki Kunming sijaitsee linnuntietä noin 440 kilometriä Shangri-Lasta kaakkoon, maanteitse matkaa on runsas 600 kilometriä. Shangri-Lan lentoasemalta on lentovuoroja ainakin Kunmingiin ja Lhasaan.


title: Dêqên

text: Prefektuuri jakautuu paikallishallinnossa kolmeen osaan:


title: Dêqên

text: Prefektuuri väestön suurimmat etniset ryhmät ovat vuoden 2000 väestönlaskennan mukaan: tiibetiläiset, lisut, han-kiinalaiset ja naxit.


title: Kronos Quartet (albumi)

text: Kronos Quartet on yhdysvaltalaisen jousikvartetti Kronos Quartetin albumi, joka julkaistiin vuonna 1986 levymerkillä Nonesuch.


title: White Man Sleeps

text: White Man Sleeps on yhdysvaltalaisen jousikvartetti Kronos Quartetin albumi, joka julkaistiin vuonna 1987 levymerkillä Nonesuch.


title: Winter Was Hard

text: Winter Was Hard on yhdysvaltalaisen jousikvartetti Kronos Quartetin albumi, joka julkaistiin vuonna 1988 levymerkillä Nonesuch.


title: Next Helsinki

text: Next Helsinki oli ideakilpailu Helsingin kulttuurikentän ja kaupunkitilan kehittämiseksi. Syyskuussa 2014 käynnistynyt kilpailu syntyi vaihtoehdoksi Guggenheim Helsinki -arkkitehtuurikilpailulle. Next Helsingin järjestäjätahot olivat helsinkiläinen taideyhteisö Checkpoint Helsinki, sekä kaksi yhdysvaltalaista organisaatiota.


title: Next Helsinki

text: Guggenheim-säätiön kesäkuussa 2014 julkistaman kansainvälisen arkkitehtuurikilpailun tarkoituksena oli saada rakennettua uusi taidemuseo Helsingin Eteläsatamaan. Tarjotakseen laajempia näkökulmia Helsingin kehittämiseksi ryhmä taideorganisaatioita organisoi kilpailun vaihtoehtoisille ideoille. Kilpailun tarkoituksena oli antaa tilan realistisille ja visionäärisille vaihtoehdoille, joiden lähtökohtana ovat kestävä kehitys, sosiaalinen vastuu ja uutta luova taide.


title: Next Helsinki

text: Next Helsinki -kilpailun ideointivaiheessa oli mukana kaupunkitutkija ja arkkitehti Kaarin Taipale, joka kertoi julkisuudessa, että idea kilpailuun tuli New Yorkista. Taipaleen tuttavat ja kollegat sieltä ottivat yhteyttä toisistaan tietämättä. Yhteistyötahoiksi tulivat arkkitehtuuriin ja kestävään kehitykseen keskittynyt Terreform sekä Guggenheim Abu Dhabi -museon rakentamiseen liittyviä epäkohtia esiin nostanut kansalaisliike G.U.L.F. Luontevaksi suomalaiskumppaniksi löytyi Checkpoint Helsinki.


title: Next Helsinki

text: Next Helsinki -kilpailu julkistettiin 9.9.2014 Helsingissä ja New Yorkissa. Kilpailu kutsui arkkitehdit, kaupunkisuunnittelijat, taiteilijat, luonnonsuojelijat, opiskelijat, aktivistit, runoilijat, poliitikot ja kaikki muut kaupunkeja rakastavat visioimaan, miten Helsinki ja Guggenheim Helsinki -museolle varattu Eteläsataman tontti voitaisiin muuttaa paikaksi, josta kaupungin asukkaat ja vierailijat saisivat suurimman hyödyn. Kilpailuehdotuksille ei annettu tiukkoja määrityksiä, vaan kilpailuun sai osallistua millä tahansa pdf-muotoisella ehdotuksella. Tavoitteena ei siis ollut löytää vaihtoehtoisia suunnitelmia museorakennukseksi.


title: Next Helsinki

text: Tuomariston jäsen, arkkitehti Juhani Pallasmaa totesi: “Maailman ja elämän uusien hahmottamistapojen esille tuomisen sijasta museot ovat muuttumassa osaksi maailmanlaajuista taidemarkkinaa, joka vain vaivoin peittää ideologiset ja taloudelliset tarkoitusperänsä. Yhä useammat museot tukevat kulutusideologiaa sekä taiteellisten pyrkimysten yhdenmukaistumista, kulttuurisen erityislaadun ja ainutkertaisuuden sijasta. Helsingin historiallisessa keskustassa sijaitseva ainutlaatuinen rakennuspaikka on kutsu vaihtoehtoisen, ennakkoasenteettoman, vuorovaikutteisen ja kriittisen taiteellisen kulttuurin tukemiseen, innoittamiseen ja esittämiseen.”


title: Next Helsinki

text: Next Helsinki -kilpailun tuomaristossa oli kaksitoista kansainvälistä vaikuttajaa: arkkitehti Michael Sorkin (puheenjohtaja), arkkitehti Walter Hood, taiteilija Juha Huuskonen, taiteilija Heta Kuchka, professori Juhani Pallasmaa, kaupunkiekologi Miguel Robles-Durán, arkkitehtuuriprofessori Neil Spiller, professori Andrew Ross, taidekuraattori Joanna Warsza, professori Mabel Wilson sekä professori Sharon Zukin.


title: Next Helsinki

text: Kilpailuun tuli yhteensä 217 ehdotusta 37:stä eri maasta. Tuomaristo julkisti tulokset Helsingissä 20.4.2015 ja samana päivänä kaikki ehdotukset julkaistiin verkossa. Tuomaristo valitsi ehokaslistalle yhteensä kahdeksan ehdotusta: "Parc art Helsinki" (tekijät Pedro Carrasco Zanini Sánchez ja Lucía Gutierrez Vazquez), "Helsinki Polybrids" (tekijät Thomas Kong ja Susan Seah), "Museum of the Welfare State" (tekijä Marco Giovannone), "MUUSA" (tekijä draftworks*architects), "Landscaped Dock" (tekijät Mathilde Lull ja François Perrier), "Visions for Helsinki" (tekijä Milja Hartikainen), "Helsinki Iňač" (tekijä Tomáš Boroš) ja "Baltic Tale of Nothingness" (tekijät Constantinos Marcou ja Costas Nicolaou). Tuomariston julkaisemalla pidemmällä ehdoksalistalla oli 18 muuta ehdotusta.


title: Eugenio Perego

text: Eugenio Perego (28. elokuuta 1876 Milano – 26. helmikuuta 1944 Rooma) oli italialainen mykkäelokuvien ohjaaja.


title: Eugenio Perego

text: Peregon elokuvaura alkoi torinolaisten tuotantoyhtiöiden käsikirjoittajana. Hän työskenteli myöhemmin muun muassa Milano Filmsin ohjaajana ja teki Pina Menichellin kanssa melodraaman "La storia di una donna" (”Erään naisen tarina”, 1920). 1920-luvulla Perego ohjasi Napolissa useita Leda Gysin tähdittämiä elokuvia paikalliselle Lombardo Filmille.


title: The Hangman’s Beautiful Daughter

text: The Hangman’s Beautiful Daughter on The Incredible String Bandin albumi, joka julkaistiin vuonna 1968 levymerkillä Elektra Records.


title: The Hangman’s Beautiful Daughter

text: Kaikki kappaleet on säveltänyt Robin Williamson, ellei toisin mainita.


title: Mongolien Song-dynastian valloitus

text: Tšingis-kaani yhdisti mongoliheimot oman valtansa alle vuoteen 1206 mennessä ja aloitti levittämään valtaansa Kiinaan jo muutaman vuoden päästä tästä. Mongolit hyökkäsivät Song-dynastian vanhaa vihollista Jin-dynastiaa vastaan Pohjois-Kiinassa vuonna 1211 ja valloittivat sen alueet vuoteen 1234. Song-dynastia oli taistelujen loppuvaiheessa osallistunut sotaan mongolien puolella saadakseen takaisin joitakin Jin-dynastian aikanaan Song-dynastialta valtaamia alueita. Mongolien laajentumishalut eivät kuitenkaan loppuneet Pohjois-Kiinan valloitukseen.


title: Mongolien Song-dynastian valloitus

text: Vuonna 1250 Möngke-kaani ja tämän veli Kublai-kaani johtivat joukkonsa Song-dynastiaa vastaan. Mongolit ohittivat Song-dynastian pääasialliset puolustusvarustukset Jangtsejoen varrella ja ulottivat iskunsa syvälle Lounais-Kiinaan. He valloittivat itsenäisen Nanzhaon kuningaskunnan nykyisessä Yunnanissa ja etenivät aina Pohjois-Vietnamiin saakka. Möngke kuoli ollessaan johtamassa piiritysjoukkoja erään Song-dynastian linnan luona Sichuanissa vuonna 1259 ja Kublai-kaani otti paikkansa hänen seuraajanaan. Kublai lähetti Hao Jing-nimisen lähettilään Song-dynastian alueelle neuvotellakseen rauhasta. Lähettiläs ei kuitenkaan koskaan päässyt Song-dynastian pääkaupunki Lin’aniin, vaan hänet otettiin kiinni rajalla vakoojana.


title: Mongolien Song-dynastian valloitus

text: Vuonna 1267 mongolit hyökkäsivät useilla rintamilla apunaan kiinalaisia loikkareita. 1268 mongolit alkoivat piirittää Hanjoen varrella sijainnutta Xiangyangia eli nykyistä Xianfania. Kaupunki oli strategisesti tärkeä, sillä se hallitsi kulkua Jangtsejoelle. Kaupungin kiinalainen komentaja antautui lopulta viiden vuoden piirityksen jälkeen vuonna 1273 saatuaan ensin lupauksen siitä, ettei kaupungin väestöä vahingoitettaisi. Myöhemmin hän toimi virkamiehenä mongolien alaisuudessa. Xiangyanin valloituksen jälkeen monet Jagtsen prefektuureista kukistuivat kokonaan ilman tai vain vähäisten taisteluiden jälkeen.


title: Mongolien Song-dynastian valloitus

text: Tammikuussa 1276 mongolit saapuivat Song-dynastian pääkaupunki Lin’anin luokse. Viime hetken rauhanneuvotteluyritykset Song-dynastian puolelta epäonnistuivat ja mongolit ottivat kaupungin haltuunsa helmikuun puolella samana vuonna. Leskikeisarinna ja tämän nimellisesti keisarin arvoa kantanut poika vietiin Daduun, eli Pekingiin, jossa he tapasivat Kublai-kaanin. Vastarinta jatkui vielä jonkin aikaa ilman keisariakin Song-dynastian ylimystön jäänteiden johtamana. Viimeisiä Song-dynastian keskuksia olivat Fujian ja Kanton etelässä. Viimeisetkin Song-dynastian pakenivat mannermaalta laivalla vuonna 1277 ja viimeinen dynastian kruununtavoittelija kuoli 1279 päättäen näin lopulta järjestäytyneen vastarinnan mongoleja vastaan.


title: Mongolien Song-dynastian valloitus

text: Song-dynastian valloituksen jälkeen mongolit hallitsivat nyt koko Kiina ja he perustivat Yuan-dynastian, joka hallitsi maata aina Ming-dynastiaan nousuun saakka vuonna 1368. Mongolit muodostivat Yuan-dynastian yläluokan, mutta virkamiehinä palveli monia valloitettujen alueiden paikallisia entisestä Jin-dynastiasta, Song-dynastiasta ja kitaanien joukosta.


title: Isotooppileimaus

text: Isotooppileimaus on kemiassa, biokemiassa, lääketieteessä ja geotieteissä käytettävä tekniikka, jolla tutkitaan tietyn atomin isotoopin käyttäytymistä esimerkiksi kemiallisessa reaktiossa tai biologisissa systeemeissä. Isotooppileimauksella on useita käyttökohteita esimerkiksi reaktiomekanismien, yhdisteiden biosynteesin ja lääkeaineiden metabolian tutkimisessa.


title: Isotooppileimaus

text: Tyypillisiä isotooppileimauksen käyttökohteita kemiassa ja biokemiassa ovat reaktioiden mekanismien selvittäminen, proteiinitutkimus, substraatin ja entsyymien välisten vuorovaikutusten tutkiminen ja lääkeaineiden metaboliittien muodostumisen tutkiminen. Tämä suoritetaan kokeilla, joissa käytetään yhdisteitä, joista jokin stabiili isotooppi on korvattu radioaktiivisella isotoopilla. Tyypillisiä korvattuja atomeja ovat vedyn protiumisotoopin korvaaminen deuteriumilla, C-isotoopin korvaaminen C-isotoopilla ja N-isotoopin korvaaminen N-isotoopilla.


title: Isotooppileimaus

text: Isotooppileimauksen käyttö mekanismien selvittämiseen perustuu siihen, että reaktion jälkeen isotoopin asema tuotemolekyylissä tai jakautuminen tuotemolekyylin kesken voidaan selvittää ja näin päätellä reaktion mekanismi. Käytettyjä menetelmiä ovat muun muassa massaspektroskopia, NMR-spektroskopia, infrapunaspektroskopia tai radioaktiivisen hajoamisen mittaamiseen perustuvat menetelmät.


title: Isotooppileimaus

text: Isotooppileimauksen avulla on selvitetty muun muassa esteröintireaktioiden, esterien hydrolyysin, Fischerin indolisynteesin ja Claisen-toisiintumisen mekanismit.


title: Moskovan katurata

text: Moscow Street Circuit tai Moskovan katurata on katuradan tyyppinen rata, joka valmistettiin vuodeksi 2015 Formula E -sarjan osakilpailua varten. Rata sijaitsi Moskovassa Venäjällä. Radalla kilpailtiin ensimmäistä ja toistaiseksi viimeistä kertaa 6. kesäkuuta 2015.


title: Heathers

text: Heathers on vuonna 1988 ensi-iltansa saanut Michael Lehmannin ohjaama satiirinen musta komedia. Elokuva kertoo Heather-nimisten suosittujen tyttöjen ryhmästä kuvitteellisessa ohiolaisessa koulussa.


title: Heathers

text: Elokuva sai parhaan elokuvakäsikirjoituksen Edgar-palkinnon ja parhaan esikoiselokuvan Film Independent Spirit Awards -palkinnon. Vaikka elokuva ei menestynyt elokuvateattereissa, siitä on tullut myöhemmin kulttiklassikko. Vuonna 2006 elokuva saavutti viidennen sijan Entertainment Weekly -lehden viidenkymmenen parhaan high school -elokuvan listalla ja vuonna 2008 elokuva oli sijalla 412 Empire-lehden kokoamalla 500 kaikkien aikojen parhaan elokuvan listalla.


title: Heathers

text: Vuonna 2010 elokuvasta sovitettiin musikaali "Heathers: The Musical", jonka ohjasi Andy Fickman.


title: Heathers

text: Ohiolaisessa pikkukaupungissa sijaitsevassa Westerbergin lukiossa valtaa käyttää kolmen kauniin ja ylimielisen tytön muodostama jengi, joka kutsuu itseään nimellä Heathers. Veronica (Winona Ryder) pyrkii osaksi Heathers-ryhmää, vaikka ei olekaan aina samaa mieltä asioista heidän kanssaan. Kun kouluun tulee uusi kapinallinen oppilas Jason Dean (Christian Slater), hän saa Veronican kyseenalaistamaan entistä enemmän Heathersien käytöstä. Veronica ja J.D. päättävät kostaa Heatherseille ja päätyvät murhaamaan ensimmäisenä johtavan Heatherin (Kim Walker) ja myöhemmin kaksi muuta suosittua opiskelijaa. Veronica ja J.D. lavastavat murhat itsemurhiksi. Kuolemilla on odottamattomia seurauksia, kun sekä itsemurhien että kuolleiden opiskelijoiden suosio vain kasvaa.


title: Heathers

text: Elokuvan käsikirjoittaja Daniel Waters halusi alun perin Stanley Kubrickin ohjaavan elokuvan. Veronican rooliin suunniteltiin muun muassa Jennifer Connellya ja Justine Batemania, kun taas Heather Chandlerin rooliin valittu Heather Graham kieltäytyi roolista.


title: Heathers

text: Elokuva on saanut hyvän vastaanoton. Rotten Tomatoes -sivuston mukaan 43 arvostelun perusteella kriitikoiden arvosteluista 95 prosenttia oli myönteisiä. Elokuva-arvosteluja keräävän Metacritic-sivuston mukaan 19 arvostelun perusteella laskettuna kriitikoiden arvosteluista 73 prosenttia oli myönteisiä.


title: Heathers

text: "The New York Timesin" kriitikot valitsivat "Heathersin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Chiemgau Arena

text: Chiemgau Arena on ampumahiihto-, maastohiihto- ja mäkihyppystadion Ruhpoldingissa Saksassa. Stadionin nimi oli vuoteen 2005 asti Stadion am Zirmberg.


title: Chiemgau Arena

text: Ensimmäiset hyppyrimäet Ruhpoldingiin rakennettiin 1920-luvun alussa. Joulukuussa 1961 aloitettiin rakentamaan uutta K90 hyppyrimäkeä ja Große Zirmbergschanzen avajaisia vietettiin helmikuussa 1962. Saksan mestaruuskilpailut järjestettiin Große Zirmbergschanzessa vuonna 1963. Chiemgaun mestaruuskilpailuissa 20.–21. tammikuuta 1968 avattiin uusi K70 Toni Plenk-Schanze.


title: Chiemgau Arena

text: Vuonna 1980 Große Zirmbergschanzen ja Toni Plenk-Schanzen profiilia muutettiin ja vuotta myöhemmin avattiin uudet K65- ja K40-mäet. Vuonna 1982 rakennettiin tuomaritorni ja vuonna 1986 rakennettiin K20-mäki. Viimeinen isompi remontointi tapahtui vuonna 1999, jolloin Große Zirmbergschanze suurrennettiin K115 HS128 kokoiseksi ja Toni Plenk-Schanze suurennettiin K90 HS100 kokoiseksi. Vuonna 2004 rakennettiin hiihtohissi.


title: Chiemgau Arena

text: Ampuma- ja maastohiihtostadion avattiin vuonna 1964 hyppyrimäen yhteyteen. Stadion on sittemmin kasvanut useiden laajennus- ja muutostöiden yhteydessä yhdeksi Euroopan merkittävimmistä ampumahiihtokeskuksista. Suuri osa Saksan ampumahiihtomaajoukkueesta asuu ja harjoittelee nykyäänkin Ruhpoldingissa. Stadion on isännöinyt ampumahiihdon maailmanmestaruuskilpailuja vuosina 1979, 1985, 1996 ja 2012. Lisäksi stadionilla järjestetään ampumahiihdon maailmancupin osakilpailut vuosittain tammikuussa. Kilpailut ovat yleisömäärällisesti yhdet suurimmista, vaikkakin katsomoalueiden järjestämisen vuoksi latujen vaikeusasteesta ollaan jouduttu tinkimään. Latuverkoston suurin kaltevuuskulma on 20 %. Suuri osa stadionin latuverkostosta on myös asfaltoitu rullahiihtoa varten. Latuverkoston pisin hiihtolatu on 7,5 km.


title: Chiemgau Arena

text: Große Zirmbergschanzen rakennustyöt aloitettiin joulukuussa 1961 ja avajaisia vietettiin helmikuussa 1962, silloin mäen K-piste sijaitsi 90 metrissä. Saksan mestaruuskilpailut järjestettiin mäessä vuonna 1963. Vuoden 1999 remontissa mäen K-pistettä siirrettiin 90 metristä 115 metriin ja HS-pisteeksi asetettiin 128 metriä.


title: Chiemgau Arena

text: Mäessä on järjestetty yksi mäkihypyn maailmancupin osakilpailu 13. joulukuuta 1992, kilpailun voitti sveitsiläinen Stephan Zünd. Yhdistetyn maailmancupin osakilpailuja järjestettiin vuodesta 2005 vuoteen 2007.


title: Chiemgau Arena

text:
Mäkiennätyksen 133,0 metriä on hypännyt Ronny Ackermann.
Toni Plenk-Schanze avattiin Chiemgaun mestaruuskilpailuiden yhteydessä 20.–21. tammikuuta 1968, silloin K-piste sijaitsi 70 metrissä. Vuoden 1999 remontissa mäen K-pistettä siirrettiin 70 metristä 90 metriin ja HS-pisteeksi asetettiin 100 metriä.


title: Chiemgau Arena

text:
Mäkiennätyksen 103,0 metriä on hypännyt Sebastian Bradatsch.
Zirmbergschanze avattiin vuonna 1981, jolloin K-piste sijaitsi 65 metrissä.


title: Chiemgau Arena

text:
Mäkiennätyksen 74,5 metriä on hypännyt Fabian Mohrweiser.
Zirmbergschanze K40 avattiin vuonna 1981, jolloin K-piste sijaitsi 40 metrissä. Hyppyrimäen alastulorinteessä on muovitus. Hyppyrimäkeä on remontoitu vuonna 1996.


title: Chiemgau Arena

text:
Mäkiennätyksen 45,5 metriä ovat hypänneet Janis Morweiser ja Sebastian Schwarz.
Naisten mäkiennätyksen 42,0 metriä on hypännyt Trine Göpfert.
Kesämäkiennätyksen 46,0 metriä on hypännyt Lukas Heumann.
Naisten kesämäkiennätyksen 44,5 metriä on hypännyt Tia Kodrnja.
Zirmbergschanze K20 avattiin vuonna 1986, jolloin K-piste sijaitsi 20 metrissä. Hyppyrimäen alastulorinteessä on muovitus.


title: Chiemgau Arena

text:
Mäkiennätyksen 21,5 metriä on hypännyt Lorenz Wegscheider.
Kesämäkiennätyksen 21,5 metriä on hypännyt Simon Steinbeißer.
Naisten kesämäkiennätyksen 19,0 metriä on hypännyt Christina Feicht.


title: Rixton

text: Rixton on englantilainen vuonna 2012 perustettu popyhtye, joka koostuu neljästä jäsenstä. Yhtyeen manageri on Scooter Braun. Yhtyeen nimi oli alun perin "Relics". Rixtonin muodostavat Jake Roche, Charley Bagnall, Danny Wilkin ja Lewi Morgan.


title: Rixton

text: Vuonna 2012 perustettu Rixton julkaisi ensimmäisen albuminsa, "Let the Roadin", maaliskuussa 2015. Singlejä yhtye on julkaissut kolme, vuonna 2014 julkaistut "Me and My Broken Heart" ja "Wait on Me" sekä vuonna 2015 julkaistu, Let the Roadillakin mukana oleva "Hotel Ceiling". Rixtonin todennäköisesti tunnetuin kappale on maaliskuussa 2014 julkaistu "Me and My Broken Heart", joka oli Skotlannin ja Britannian singlelistan ykkönen ja Suomen virallisen listan 13:s.


title: Hirvilammi (Hämeenlinnan Longankulma)

text: Hirvilammi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.


title: Hirvilammi (Hämeenlinnan Longankulma)

text: Järven pinta-ala on 14 hehtaaria ja sen pituus on 600 metriä ja leveys 450 metriä. Siihen laskee viisi suo-ojaa suon ojitetulta puoliskolta. Järven luusua sijaitsee järven lounaisrannalla, josta saa alkuunsa 1,2 kilometriä pitkä laskuoja Pitkäjärveen. Oja alittaa matkallaan valtatien 10.


title: Hirvilammi (Hämeenlinnan Longankulma)

text: Järven rantaviiva on 1,7 kilometriä pitkä ja sen ranta on pääosin suomaastoa, mutta järven eteläranta päättyy moreenipohjaiseen metsämaastoon. Rannoille on rakennettu loma-asunto, jolle johtaa tie valtatieltä 10. Noin 350 metrin päässä sijaitsee Pikku Hirvilammi.


title: Pitkälammi

text: Pitkälammi on Suomessa yleinen paikannimi. OIVA-tietopalvelussa on Pitkälammi-nimisiä järviä 12 kpl.


title: Ed McKeever

text: Edward Daniel "Ed" McKeever, MBE (s. 27. elokuuta 1983 Bath) on brittiläinen ratameloja ja olympiavoittaja. 173 senttimetriä pitkä ja 79 kilogrammaa painava McKeever edustaa Bradford on Avon Canoe Clubia ja kilpailee kajakkiyksikön 200 metrillä.


title: Ed McKeever

text: McKeever voitti kultaa kajakkiyksikön 200 metriltä vuoden 2012 kesäolympialaisista Lontoosta. MM-kilpailuista hän on saavuttanut yhden kullan, kaksi hopeaa ja kaksi pronssia. Mitaleista yksi kulta, yksi hopea ja yksi pronssi on tullut henkilökohtaiselta 200 metriltä. EM-kilpailuista McKeever on saavuttanut yhden kullan, yhden hopean ja kaksi pronssia, jotka kaikki ovat tulleet henkilökohtaisesta kilpailusta. Vuoden 2015 Euroopan kisoista hän saavutti pronssia 200 metriltä.


title: Ed McKeever

text: McKeeveristä tuli brittiläisen imperiumin ritarikunnan jäsen (MBE) uutenavuotena 2013. Hänet tunnetaan lempinimellä "The Usain Bolt of the Water" ().


title: Koti-Lappi

text: Koti-Lappi on Kemijärvellä ilmestyvä ilmaisjakelulehti, jota julkaisee Alma Media. Sen levikkialuetta ovat Kemijärven, Pelkosenniemen, Savukosken ja Sallan alueet, ja painos on noin 11 000 kappaletta.


title: Koti-Lappi

text: Alma Media on myymässä lehteä SLP Kustannus Oy:lle, joka on jo aiemmin ostanut Alma Median lehtiliiketoiminnan Kainuussa. Kauppa toteutuu 1. toukokuuta 2015 mennessä.


title: Koti-Lappi

text: Lehden päätoimittaja on Sami Kasurinen, ja lisäksi toimitukseen kuuluu toinen toimittaja.


title: Jamar Dixon

text: Jamar Dixon (s. 5. kesäkuuta 1989 Ottawa, Kanada) on jamaikalais-kanadalainen jalkapalloilija, joka edustaa Veikkausliigassa pelaavaa FF Jaroa. Pelipaikaltaan Dixon on puolustava keskikenttäpelaaja.


title: Jamar Dixon

text: Dixon siirtyi kotimaastaan vuonna 2013 Ruotsin neljänneksi korkeimman sarjatason BW 90 IF:ään, jossa pelasi kolme ottelua ja teki kaksi maalia. Kaudeksi 2014 Dixon siirtyi Kakkoseen Tornion Pallo -47:n riveihin. Hän pelasi seuran paidassa viisi ottelua tehden yhden maalin. Vuoden 2014 syyskuussa Dixon siirtyi Ykkösen JIPPOon, jossa hän pelasi loppukauden aikana neljä ottelua.


title: Jamar Dixon

text: Tammikuussa 2015 Dixon siirtyi testin jälkeen Veikkausliigan FF Jaroon.


title: Jamar Dixon

text: Dixonin vahvuuksiin kuuluu hyvä joukkuepelaamisen taito. Hänen heikkouksiaan on muun muassa vaatimaton potkutekniikka. Nuoruudessaan Dixon on harrastanut jääkiekkoa.


title: Pikku Hirvilammi

text: Pikku Hirvilammi on Kanta-Hämeessä Hämeenlinnassa oleva järvi, joka kuuluu Ilmetynjoen valuma-alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen.